text:
Nasurok a 17 million dagiti Filipino nga agsigsigarilio, daytoy ti resulta ti panagadal ti 2009 Philippine Global Adult Tobacco Survey (GATS) no mano ti dagup amin dagiti agsigsigarilio iti pagilian. Napateg ngamin unay ti datos dagiti agsigsigarilio tapno masakbayan dagiti agrebbeng iti salun-at ti posible a bilang dagiti agsagaba wenno matay iti sakit nga agtaud iti panagsigarilioda ken masirmatada a nalaing ti kasayaatan nga aramiden tapno maikabassit wenno malapdan ti pannakailuod dagiti umili itoy a bisio. Ti panangiliklik iti sakit ken posible a nasapa nga ipapatay ti kangrunaan a rason ti surbey.
Ti rigatna, natakuatan iti dayta a surbey ti GATS nga addaan ti pagilian iti 17.5 a porsiento nga agsigsigarilio nga ubbing nga agedad iti 13-15, pammaneknek a pimmayso ti ballaag idi a paubing a paubing dagiti nailuod itoy a bisio.
Apagsagpat pay laeng iti kinaagtutubo dagitoy, addada pay laeng iti sekundaria. Agatsinuso a makunkuna. Awananda pay laeng iti naan-anay a nakem. Adu kadakuada ti nairayrayo laeng kadagiti kapatadanda wenno barkada. Addada pay laeng iti agpang a mangpadas iti aniaman a kabarbaro a banag a dida napadasan. Dagiti dadduma, pinadasda gapu iti durog ken bilin dagiti kabarkadada.
Serioso ken aktibo a pannakibadang dagiti amin nga eskuelaan babaen ti panangiyadalda a makadakes iti salun-at ti panagsigarilio ti makita a solusion iti daytoy a problema.
Ta makasennaay nga imatangan ti ubing nga agedad sangapulo ket tallo nga addda iggemna a sigarilio ken agipugpug-aw iti asuk, imbes nga iggemna koma ti libro wenno kuaderno wenno adda iti uneg ti audio visual room/computer room nga agres-research iti leksionna. No sirmataen, nalidem ti masirmata a masakbayan dagitoy nga ubbing.
Nupay adda ti Republic Act 9211 wenno Tobacco Regulation Act of 2003 a mangiparparit iti panagsigarilio kadagiti eskuelaan iti primary, secondary ken iti tertiary schools, adu ti saan a mangitaltalek iti daytoy a linteg. Karaman iti linteg a maiparit ti aglako iti sangagasut a metro iti eskuelaan, public playground ken dadduma a pasilidad nga ayuyang dagiti ubbing.
Ngem iti panagpaliiwtayo, uray iti asideg ti ruangan dagiti eskuelaan, adda dagiti aglaklako iti sigarilio. Agpuesto pay dagiti aglaklako iti tingi-tingi a sigarilio wenno ambulant vendors a takatak boys (aglako iti sigarilio ken kendi), iti maudaodan dagiti estudiante.
Iti daytoy a punto, ti eskuelaan, dagiti mismo a nagannak, ken uray ti gobierno local ket nasken wenno nasisita nga aramidenda ti biangda tapno agballigi ti anti-smoking campaign iti eskuelaan. No awan ti serioso nga addangda kontra itoy, ekspektaren nga iti sumaruno a panagsukisok ken panagadal maipapan iti panagsigarilio ket lomobo ti datos.
Iti napalabas a tallo a tawen, ti nangiyetnagen ti Department of Education iti tallo nga agsasaruno a pammilin tapno maipasigurado iti pannakaipatungpal ti ti RA 9211. Ngem iti laksid itoy adu pay laeng dagiti estudiante a makitkita nga aglabsing iti daytoy a pammilin.
Dagitoy man dagiti pammilin ti DepEd: Department Order No. 73, Series of 2010, the ‘Smoking Ban in Public Schools’ a naipaulog idi Mayo 28, 2010; ti DepEd Memorandum No. 124, Series of 2011, ‘Integrating the Anti-Smoking Campaign in the Oplan Balik-Eskwela Program, a naisyo idi Mayo 31, 2011, ken; ti Department Order Number 6, Series of 2012 nga inyisyo ni Education Secretary Armin Luistro – ti order a napauluan iti “Guidelines on the Adoption and Implementation of Public Health Policies on Tobacco Control and Protection against Tobacco Industry Interference.”
Dayta Tobacco Industry Interference ti sisibiag a lapped ti panggep. Ta no kasano iti regget ti DepEd, dagiti nagannak ken dadduma pay a tumultulong itoy, kasta met ti regget ti tobacco industry nangruna dagiti manufacturers a mangidur-as iti bukodda a produkto.
Itoy a kaso, adayo pay nga aglawag ti nainget a kampania maikontra iti panagsigarilio.#


c: text/html

text:
VIGAN CITY – Kinuna ni Vice Governor Deogracias Victor Savellano a legal ken kumpleto iti papeles dagiti ambulansia a naited iti probinsia ti Ilocos Sur babaen ti Philippine Charity Sweepstakes Office (PCSO).
Iti interbiona iti Bombo Radyo Vigan, kinuna ni Savellano a 44 ti kiniddawna nga ambulansia manipud iti nasao nga opisina ngem 21 laeng ti napatgan.
Napaadda dagiti nasao nga ambulansia babaen ti iskema a 40% ti ibaklay ti provincial government ken 60% ti counterpart ti PCSO.
Kinuna ni Savellano a dakkel a katulongan dagiti ambulansia iti pannakaited iti serbisio ti salun-at kadagiti agindeg iti probinsia.
Napaadda dagiti nadakamat nga ambulansia idi ni Savellano ti gobernador ti probinsia.#

robotstxt: allowed

filter: keep


text:
Ubbing a Mapabpabutngan
Ubbing a Mapabpabutngan
No sumipngeten, makitam dagitoy nga ubbing kadagiti kalsada ti makin-amianan nga Uganda. Rinibu kadakuada ti magmagna a sakasaka. Pumanawda kadagiti barioda sakbay a rumabii ken magnada a mapan iti daddadakkel a siudad, kas iti Gulu, Kitgum, ken Lira. Apaman nga addadan sadiay, agsisinada a mapan kadagiti pasdek, estasion ti bus, parke, ken paraangan. No sumingising ti init, makitam manen ida kadagiti kalsada nga agaw-awid. Nupay karkarna, apay a kanayon nga aramidenda dayta?
DADDUMA a tattao awaganda ida iti pangrabii a biahero. Ngem dagitoy nga ubbing ket saan a mapan agtrabaho iti pangrabii a reliebo. Sumipnget pay no pumanawda iti pagtaenganda ta no rabiin iti kakaykaywan, napeggaden iti pagnanaedanda.
Dandanin dua a dekada a dagiti bario ket rarauten ti buyot dagiti gerilia ken kidkidnapenda dagiti ubbing. Kada tawen, ginasut nga ubbing a lallaki ken babbai ti makidnap kadagiti pagtaenganda sa mailemmeng dagitoy iti napuskol a kabakiran. Kaaduanna a rabii ti pannakakidnap dagiti ubbing tapno agbalin dagitoy a reserba dagiti rebelde. Isudanto ti sanayenda nga agsoldado, babaonen, ken makidenna kadakuada. No madi dagiti nakidnap nga ubbing, mabalin a putden dagiti nangkidnap kadakuada ti agong wenno bibigda. Makapasidduker ti pannakapapatay dagidiay natiliw a mangikagkagumaan nga agtalaw.
Adda pay dadduma nga agtutubo a biktima ti terorismo. Ubbing pay unay dagiti nabaldado a tin-edyer idiay Sierra Leone idi pinawad ken pinukolan dagiti nagtagibuneng a lallaki. Dagiti ubbing a lallaki ken babbai idiay Afghanistan agay-ayamda kadagiti kaarngi dagiti kulibangbang nga eksplosibo a naikali iti daga isu a mapawad ken mabulsekda no bumtak dagita a namaris nga “ay-ayam.”
Sabali met ti nagbanagan ti dadduma nga agtutubo a naapektaran iti terorismo. Kas pagarigan, idi 1995 a panangraut ti terorista idiay Oklahoma City, E.U.A., 19 nga ubbing, a dadduma kadakuada ti naka-diaper, ti karaman kadagiti 168 a tattao a napapatay. Kas iti napigsa nga angin a nangiddep kadagiti kandela, ti bomba ti insigida a nangkeltay iti biag dagidiay a maladaga. Inikkat dagiti terorista ti kalintegan dagiti ubbing nga agay-ayam, agkatawa ken arakupen ti amma ken innada.
Nabiit pay dagitoy a pasamak, ngem ti kinaranggas dagiti terorista ket sinigsiglon a mangap-apektar iti sangatauan kas iti makitatayto.
[Kahon iti panid 3]
PANAGSAGANA NO BILANG MATAY TI ANAKDA
“Itay agsapa a nariingak, inyimtuod ti sangapulo ti tawenna a barok, ‘Rimmaut kadin dagiti terorista?’” Kasta ti insurat ti autor a ni David Grossman maipapan iti kinaranggas a mapaspasamak iti lugarda. Kinunana pay: “Mabuteng ti barok.”
Kadagiti kallabes a tiempo, nagadu nga ubbing ti natay kadagiti panangraut dagiti terorista. Gapu iti dayta, sagsaganaan ti dadduma a nagannak ti naranggas nga ipapatay ti ubbing pay nga annakda. “Diakto pulos malipatan ti naminsan nga imbaga kaniak ti agtutubo nga agnobio maipapan kadagiti planoda iti masanguanan,” insurat ni Grossman. “Planoda ti agkallaysa ken maaddaan iti tallo nga annak. Saan a dua, no di ket tallo. Ngamin, no matay ti maysa, addanto pay dua a mabati.”
Saanda a nadakamat no ania ti aramidenda no matay ti dua kadagiti annakda—wenno no matayto amin dagitoy a tallo. *
[Footnote]
^ par. 12 Dagiti naadaw iti daytoy a benneg ket manipud iti libro a Death as a Way of Life, ni David Grossman.
[Picture Credit Line iti panid 3]
© Sven Torfinn/ Panos Pictures


text:
Wednesday, November 19, 2014
LIVESTOCK KEN PAGPARTIAN, MAIRAMAN ITI CLEAN-UP DRIVE
Cabugao, Ilocos Sur – Iti pannakiuman ti Web In-Action iti Nobiembre 19, 2014, imbatad ni Dr. Melvin G. Castro, DVM, Municipal Livestock Coordinator nga agtultuloy a napintas ti transaksion a mapaspasamak iti Cabugao Dayo.
Innayon ni Dr. Castro a no agtultuloy daytoy a kasasaad ti maki-dayo ket maparegget dagiti Koridor tapno maipamaysa a magatang dagiti maipasirpat nga ayup iti kaaldawan ti Dayo.
Kabayatanna, agtultuloy latta a napintas ti ited a serbisio ti Municipal Slaughterhouse. Malaksid a napintaan ti likud ti pasilidad, paset ti pannakapadur-asna ti pannakainstolar ti pumphouse (1 Horsepower) para iti pannakamantener ti kinadalus ti pagpartian ken sanitasion dagiti karne a mailako iti Tiendaan.
Kanaig daytoy, innayon ni Market Supervisor Norma S. Bertumen ti NISTC Public Market a kitkitaenda dagiti sertipikasion nga ited ti Meat Inspector kadagiti umay aglako iti karne nga aggapu iti sabali nga ili nangruna iti aldaw ti Domingo a kangrunaan a Tienda ti Ili a Cabugao.
Malaksid iti agtultuloy a pannakamantener ti kinadalus iti uneg ti Tiendaan ket mamantener met ti kinadalus iti ruar nangruna iti National Highway a tartarawidwidan ti Clean and Green Program babaen ken ni MENRO Edgar S. Balangatan, AT. # (Web In-Action)
Innayon ni Dr. Castro a no agtultuloy daytoy a kasasaad ti maki-dayo ket maparegget dagiti Koridor tapno maipamaysa a magatang dagiti maipasirpat nga ayup iti kaaldawan ti Dayo.
Kabayatanna, agtultuloy latta a napintas ti ited a serbisio ti Municipal Slaughterhouse. Malaksid a napintaan ti likud ti pasilidad, paset ti pannakapadur-asna ti pannakainstolar ti pumphouse (1 Horsepower) para iti pannakamantener ti kinadalus ti pagpartian ken sanitasion dagiti karne a mailako iti Tiendaan.
Kanaig daytoy, innayon ni Market Supervisor Norma S. Bertumen ti NISTC Public Market a kitkitaenda dagiti sertipikasion nga ited ti Meat Inspector kadagiti umay aglako iti karne nga aggapu iti sabali nga ili nangruna iti aldaw ti Domingo a kangrunaan a Tienda ti Ili a Cabugao.
Malaksid iti agtultuloy a pannakamantener ti kinadalus iti uneg ti Tiendaan ket mamantener met ti kinadalus iti ruar nangruna iti National Highway a tartarawidwidan ti Clean and Green Program babaen ken ni MENRO Edgar S. Balangatan, AT. # (Web In-Action)
Posted by Bayan ng Cabugao, Ilocos Sur at 9:37 AM
Subscribe to: Post Comments (Atom)


text:
Naipaay met ti Fr. Jose Burgos Special Award ken ni Mancielito Tacadena, reporter ti NBN Vigan ken mannurat gapu iti gapuananna iti broadcast ken print journalism. Napili ti sinuratna kas Best Agriculture Story iti 2nd Brightleaf Agriculture Journalism Awards idi 2008. Naipaay pay ti pammadayaw iti Ilocos Sur Medical Society gapu iti agduduma a programana a nakatulong iti adu a nakurapay a pamilia iti probinsia ken aktibo a partisipasion daytoy idi kangitingit ti Bagyo Pepeng ken ti grupo dagiti mangngalap iti Sitio Nagtupakan, Pudoc Sur, San Vicente a nangispal iti biag ti 12 a tattao a naiwawa iti taaw idi 2008. Inawat payen ti grupo ti Gawad Kalasag Award manipud iti National Disaster and Coordinating Council itay napan a tawen.
Sabali pay ti pannakaiyawat ti tropeo ken premio a kuarta iti maikadua a Salisal Iladawanna’t Gaget ti Lumugar Agsaknap Ti Timpuyog(Siglat). Inyalat ti Cabugao ti lima a major awards a pakairamanan ti Best in Fish Production ken Best implementer of Coastal Resource Management (Dardarat); Best Brgy. Innovative Practice ken Most Child Friendly Barangay (Pug-os) ken Best Implementer of Nutrition Program (Bonifacio) ken uppat a minor awards para iti Best in Tourism Promotion, Best in Gender and Development Implementation, Best Barangay Intensive Gardening ken Best Barangay Herbary (Pug-os). Nagpuesto iti maikadua ti siudad ti Candon a nakaiyawatan ti Safest and Most Peaceful Barangay (San Andres), Best Performing Barangay ken Most Functional Bgry. Anti-Drug Council (Calaoaan), Outstanding Sangguniang Kabataan (SK-Tamurong Segundo) Best in Sports and Physical Development ( Tamorong Segundo), Outstanding Barangay Tanod ken Most Functional Barangay Disaster Coordinating Council (Salvador Primero), Best Performing Barangay Based Cooperative (Metro Paypayad MPC-Paypayad) ken Outstanding Day Care Worker ni Celia Peralta (Tablac).
Nagtabla ti ili ti Tagudin, nangabak iti Best in Agricultural Productivity (Lacong), Best Implementer in Elderly Welfare Program (Brgy. Quirino), ken Outstanding Bgry. Based Micro SME Entrepeneur ni Danilo Sevilla (Bimmanga); ili ti Suyo, nangabak a Best in Solid Waste Management (Brgy. Cabugao) ken Best in Youth Development Program Implementation (Ursadan); ken ili ti Quirino, nangabak iti Best in Culture and Arts (Banoen) ken Best in Livestock Production (Namitpit).
Dagiti dadduma pay a nangabak: Cleanest and Greenest Barangay (Subec, Sta. Catalina); Best Managed Elem. School in a Barangay (Pudoc, San Vicente); Most Healthy Barangay (Nalasin, Sto. Domingo); Best Tree Park (Poblacion, Norte, Gregorio del Pilar); Best Day Care Center (San Isidro, Bantay); Most Functional Botika ng Barangay (Maratudo, Magsingal); Outstanding Farmers Association (Tribal Farmers Association-Suysuyan, Lidlidda); Best in Organic Farming (Poblacion Sur, Lidlidda); Outstanding Sangguniang Barangay (Bannuar, San Juan); Best Performing NGO (RIC of Balidbid, Salcedo); Outstanding Lupong Tagapamayapa 1st to 3rd class municipality (Bannuar, San Juan) 4th to 6th class municipality (Dalawa, Alilem); Outstanding Nutrition Scholar (Perla Tabalina-Nalasin, Sto. Domingo); Outstanding Health Worker (Rosalina Lira-Pagsanaan Sur, Magsingal); ken Outstanding Punong Barangay (Josie Rapacon-Bannuar, San Juan).
Immawat ti Cabugao iti P150,000 a premio idinto a P100,000 ti inyawid ti Candon City ken sag-P50,000 ti Tagudin, Suyo ken Quirino.
Immawat iti P50,000 dagiti barangay a nangiyalat iti major awards, P30,000 kadagiti minor awards ken P10,000 kadagiti individual awards.
(Maigibusto)


text:
SINAIT, Ilocos Sur – Inaprobaran ti sangguniang bayan ditoy ti pannaka-regulate ti presio dagiti mailaklako a karne ti baboy, manok, baka ken dadduma pay a dingo iti tiendaan ti ili.
Kas sagudayen ti ordinansa, naituding ti P180.00 kada kilo ti presio ti baboy, P140.00 kada kilo ti manok, P200.00 ti baka ken P190.00 kada kilo ti karne ti nuang.
Dagiti liveweight a baboy nga agdagsen iti nababbaba ngem 50 kilos, napresioan iti P80.00 kada kilo idinto a P110.00 kada kilo ti presio dagiti agdagsen iti nangatngato ngem 100 kilos.
Mamulta dagiti aglabsing iti nasao nga ordinansa iti P3,000.00 para iti first offense, P2,500.00 para iti second offense, ken pannakakansela ti permit ken multa a P2,500.00 para iti third offense.
Nagtignay dagiti kameng ti sangguniang bayan ditoy a mang-regulate iti presio dagiti karne a mailaklako iti tiendaan agsipud iti kapaliiwanda a nangingina ti presio dagitoy ngem iti kabangibangna nga ili ti Cabugao.#


text:
TAGUDIN, Ilocos Sur – Nalmes ti ti maysa a lalaki idi ginuyod ti napigsa nga agus bayat ti panagdigosna iti baybay a sakup ti Sitio San Roque, Bagong Baryo, Barangay Dardarat ditoy nga ili idi aldaw ti Agosto 1.
Iti report manipud iti police station ditoy, sakbay ti nasao nga insidente, naggiinom da Anthony Capsuyen y Bugtong, 25, naasawaan, natibo ti Tagpeo, Dinwende West, Cervantes, Ilocos Sur ken dagiti gagayyemna ket naturog iti nagiinomanda.
Naggawid ti biktima iti alas 11:00 ti aldaw ti Agosto 1, sa nagturong iti baybay tapno agdigos ngem ginuyod ti napigsa nga agus a puon ti nakalmesanna.
Idi maalaw dagiti immarayat a kaarrubana, intarayda ti biktima iti Tagudin General Hospital ngem naideklara nga awanen ti biagna.#


text:
Plantilia:Dagiti pagilian ti Asia
Dokumentasion ti plantilia
- Kasano ti panagtaripato ti pannakaiparang daytoy a plantilia
- Usaren ti
{{Dagiti pagilian ti Asia |state=collapsed}}tapno maipakita daytoy a plantilia iti kasasaad a (nailemmeng) narebba.
- Usaren ti
{{Dagiti pagilian ti Asia |state=expanded}}tapno maipakita daytoy a plantilia iti kasasaad a (napno a makita) naipadakkel.
- Usaren ti
{{Dagiti pagilian ti Asia |state=autocollapse}}tapno maipakita daytoy a plantilia iti kasasaad a (nailemmeng) narebba no laeng adda ti sabali a plantilia nga isu met laeng a kita iti panid.
- No naiyasentar iti sabali (kitaen ti parametro a state iti kaunegan ti kodigo ti plantilia), ti autocollapse ket isu ti kasisigud a kasasaad.


text:
Carlos P. García
Maika-8 a Presidente ti Filipinas Maika-4 a Presidente ti Maikatlo a Republika
Nagakem Marso 17, 1957 – Disiembre 29, 1961 Bise Presidente
Awan (Mar 17 – Dis 30, 1957) Diosdado Macapagal (1957–1961) Inunaan ni
Ramón Magsaysay Sinaruno ni
Diosdado Macapagal Umuna a Presidente ti 1971 a Batay-linteg a Taripnong ti Filipinas
Nagakem Hunio 1, 1971 – Hunio 14, 1971 Presidente
Ferdinand Marcos Sinaruno ni
Diosdado Macapagal Maika-5 a Bise Presidente ti Filipinas
Nagakem Disiembre 30, 1953 – Marso 17, 1957 Presidente
Ramón Magsaysay Inunaan ni
Fernando López Sinaruno ni
Diosdado Macapagal Sekretario ti Ganganaet a Pannakibiang ti Filipinas
Nagakem Disiembre 30, 1953 – Marso 17, 1957 Presidente
Ramon Magsaysay Inunaan ni
Joaquin Miguel Elizalde Sinaruno ni
Bakante Daytoy a puesto ket tinengngel babaen ni Felixberto Serrano Senador ti Filipinas
Nagakem Mayo 25, 1946 – Disiembre 30, 1953 Gobernador iti Bohol
Nagakem 1933 – Disiembre 30, 1941 Kameng ti Kamara dagiti Pannakabagi ti Filipinas manipud iti Maika-3 a Distrito ti Bohol
Nagakem 1925–1931 Inunaan ni
Teodoro Abueva Sinaruno ni
Filomeno Caseñas Orbeta
Dagiti bukod a salaysay Naiyanak
(Nobiembre 4, 1896 1896-11-04) Talibon, Filipinas Natay
Hunio 14, 1971 ( (tawen 74) 1971-06-14) Tagbilaran, Filipinas Nakaipunpunan
Libingan ng mga Bayani, Taguig, Filipinas Partido ti politika
Partido Nasionalista A(s)sawa
Leonila Dimataga Annak
Linda Garcia-Ocampos Alma mater
Unibersidad ti Silliman [1] Propesion
Abogado Pirma
Ni
Carlos Polistico García (Nobiembre 4, 1896 – Hunio 14, 1971) ket maysa idi a Filipino a manursuro, mannaniw, bumibitla, abogado, opisial ti publiko, politiko ti ekonomia ken daulo ti gerilia. Nagbalin isuna ti maikawalo a Presidente ti Filipinas ken ammo isuna a kas iti annuroten ti "Umuna ti Gilipino", a nangited kadagiti nangatngato a pammateg dagiti tattao a Filipino ngem kadagiti ganganaet ken agturturay a partido.


text:
SAN VICENTE, Ilocos Sur – Maysan a bangkay ti baket a naireport a mapukpukaw idi kangitingit ti Bagyo Mario iti nasarakan iti asideg met laeng ti balayna sadiay Barangay Bayubay ditoy nga ili.
Nasarakan ti bangkay ni Eugenia Rivada y Pilot, 86, baak, ken residente iti Barangay Bayubay, ditoy nga ili, iti nasamek a paset ti talon a mapattapatta a 50 metros ti kaadayona manipud iti balayna.
Nakita ni Arnold Pilot y Rodillas, 54, naasawaan, retirado a Philippine Marine, bakasionista, ken residente iti Quezon City ti bangkay idi mapan agdalus iti likud ti balayda ngem maysa a Carlos Navarro y Viscarra, 43, naasawaan, ken residente iti nadakamat a barangay ti nangireport iti polis mainaig iti nasarakan a bangkay ni Rivada.
Segun iti report, agmaymaysa nga agbibiag ni Rivada ket naireport a mapukpukaw sipud pay idi Septiembre 20, kangitingit ti iduduprak ni Bagyo Mario.#


text:
Naangay daytoy agsipud iti plano ti gobierno probinsial a gumatang kadagiti makina nga agluto iti bulong ti tabako babaen iti taep.
Segun ken ni Gov. Ryan Singson, plano ti gobierno probinsial ti aggatang iti taep a pagluto iti tabako ket kayatna a maammuan no adda supisiente a suplay daytoy ken ti presioda.
Iti kallabes, maibelbelleng laeng iti kataltalonan dagiti taep dagiti mabayo nga irik sada mapuoran.
Ti panagluto iti tabako babaen iti makina nga agaramat iti baro a teknolohia ti maysa a maidurduron a pangtellay iti problema ti pagtungo kadagiti ordinario a pugon a maitudtudo a maysa kadagiti makaigapu iti pannakakalbo dagiti kabakiran. # (Adapted, Tawidnews)


text:
Thursday, August 24, 2017
TULONG TI NADADAELAN ITI SUPER TYPHOON LAWIN (HAIMA), NARUK-ATAN
Cabugao, Ilocos Sur - Naaramid ti pannakaited iti Cash Assistance kadagiti nadadaelan ti pagtaenganda nga umili manipud iti 33 a barangay ti ili a Cabugao, Ilocos Sur. Naaramid ti Pay-out idi Agosto 16-18, 2017.
Ti Ahensia ti DSWD-Region 1 ket rinuk-atanna nga immuna ti tulong iti tunggal nadadaelan ti balayna a residente (partially/totally damaged).
Iti second batch, immawatda iti nainayon a Cash Assistance ti partially damaged ken iti totally damaged dagiti nabiktima.
Ti nadakamat a Cash Assistance a maited ket mangtulong kadagiti nabiktima iti supertyphoon a mangbangon kadagiti pagtaenganda a dinadael ti maysa kadagiti karanggasan a bagyo a nangsaplit ti pagilian ti Pilipinas idi Oktubre 2016.
Sakbayna, nakikaysa dagiti Supertyphoon Lawin Beneficiaries ditoy nga ili iti naaramid a panagrehistro/panagenrol iti Landbank Cash Card/Prepaid Card Form nga inwayat ti MSWDO ti Cabugao ditoy Munisipio iti kallabes babaen iti panangidaulo ni MSWD Officer Mrs. Lydia S. Gazmen tapno maestudiar dagiti papelesda dagiti nadadaelan sakbay a makualipikarda nga umawat iti Cash Assistance nga ited ti DSWD. # (Web In-Action)
Ti Ahensia ti DSWD-Region 1 ket rinuk-atanna nga immuna ti tulong iti tunggal nadadaelan ti balayna a residente (partially/totally damaged).
Iti second batch, immawatda iti nainayon a Cash Assistance ti partially damaged ken iti totally damaged dagiti nabiktima.
Ti nadakamat a Cash Assistance a maited ket mangtulong kadagiti nabiktima iti supertyphoon a mangbangon kadagiti pagtaenganda a dinadael ti maysa kadagiti karanggasan a bagyo a nangsaplit ti pagilian ti Pilipinas idi Oktubre 2016.
Sakbayna, nakikaysa dagiti Supertyphoon Lawin Beneficiaries ditoy nga ili iti naaramid a panagrehistro/panagenrol iti Landbank Cash Card/Prepaid Card Form nga inwayat ti MSWDO ti Cabugao ditoy Munisipio iti kallabes babaen iti panangidaulo ni MSWD Officer Mrs. Lydia S. Gazmen tapno maestudiar dagiti papelesda dagiti nadadaelan sakbay a makualipikarda nga umawat iti Cash Assistance nga ited ti DSWD. # (Web In-Action)
Posted by Bayan ng Cabugao, Ilocos Sur at 2:19 PM
Subscribe to: Post Comments (Atom)


text:
SANTIAGO, Ilocos Sur – Nakaro a nasugatan ti maysa a motorista idi aksidente a nakidinnungpar iti maysa a lugan idiay Barangay Dan-ar ditoy nga ili.
Nabigbig ti biktima a ni Reynaldo Lazo, 37, residente iti Macaoayan, Burgos, Ilocos Sur, idinto nainaganan ti nangdungpar kenkuana a ni Oscar Viray, 34, residente iti Santa Barbara, Pangasinan.
Segun iti report, agpaamianan ti motorsiklo a Bajaj Kawasaki, addaan plaka a 5546-AN a minaneho ni Lazo idinto nga agpaabagatan ti Kia 2700, addaan plaka WIV-732 a minaneho ni Viray idi nagdinnungparda.
Naipuruak ni Lazo iti sumagmamano a metro ket naitaray iti ospital.
Nakaro ti dadael dagiti dua a lugan.#


text:
SALCEDO, Ilocos Sur – Diyo panawan dagiti napateg a sanikuayo no pumanawkayo ta dinto ket kurimesen dagiti mannanakaw.
Leksion daytoy iti agassawa a Mario Corpuz y Taqueban ken ti asawana a ni Kenneth Joy ta natakawanda idi pinanawan ti babai ti bagna a naglaon iti laptop, kuentas ken singsing iti iti rabaw ti lamisaan iti kusina ti balayda sadiay Sitio Mugao, Barangay Lucbubanm, Salcedo idi napanda nakipamunpon.
Idi nakasangpetda iti balayda, naduktalan laengen dagiti agassawa a naluktan ti bag ken awanen dagiti nadakamat a sanikuada.
Maysa a saksi ti nagkuna a nakitana ti suspek a nabigbig idi agangay a maysa nga Albert Garcia y Mangay-ayam, 21, awanan asawa, laborer, ken residente iti Barangay San Gaspar, Salcedo, Ilocos Sur, a rimmuar iti balay dagiti biktima.
Naaresto ti suspek iti maysa a farm house sadiay Sitio Arnap, Barangay Balidbid, Salcedo kalpasan a narekobre iti ikutna ti mapukpukaw a lap top.
Iti pannakaisurat daytoy, nakakustodia ti suspek iti police station ditoy.#


text:
Linukatan ni Mrs. Zeny S. Baclig, PTA President ti programa. Kalpasan ti intermission number ti 1-Hyacinth, imbasa ni Mrs. Rosemelinda D. Baclig, OIC ti sinaguday ti K to 12 Basic Education Program.
Kalpasanna, naited ti Medals for Honor Students and Certificates for Diligence in Studies iti 1-Hyacinth ken 1 Tulip.
Naited met ti Leadership Award ken ni Melvin Dacuyan, Best Achiever ken ni Laika Mayrose Morales ken Athlete of the Year ken ni Jerwin Baclig babaen iti Mayor Edgardo S. Cobangbang, Jr. Award.
Innayon ti Alkalde nga iti kinaregget dagiti mangisursuro nga idauluan ni Mrs. Rosemelinda D. Baclig, Officer In-Charge a mangmulmuli ti kabaelan dagiti agad-adal ken pannakikaysa dagiti barangays a mabenepisiaran iti naipasdek a pagadalan ket nakapinpintas ti turongen daytoy a pageskuelaan ken iti sapasap a pagturongan ti ili a Cabugao iti masanguanan.
Imbatad ni Mayor Ediboy nga iti agtultuloy a a panagtalek dagiti bumarangay iti Gobierno Munisipal ket awan ti rason nga ita ngarud a batangda met ti maikkan ti gundaway nga agserbi ket agtitinnulongda a mangkita a kaduana ti Sangguniang Bayan babaen kada Vice Mayor Danny Q. Gazmen ken ni SB Member Vicky S. Serna, Committee on Education Chairperson dagiti kanayonan pay a mangidur-as ti kasasaad ti Sisim NHS.
Pinadayawan dagiti mangbukel ti Sisim NHS ni Mayor Ediboy babaen iti maysa a Sertipiko ti Pammigbig ket kinalikagumanna nga amin dagiti agad-adal ket bayabayenda kabayatan ti panangawatna kadayta a pakakitaan ti pammadayaw a senial ti napasnek a panangitag-ayda ti pakabuklan ti naipasdek nga eskuela iti babaen ti panangilungalongna kas Ama ti Ili.
Kasta met a naited ti Certificate of Recognition ken ni SB Member Vicky S. Serna, Committee on Education Chairperson ti Sangguniang Bayan ti ili a Cabugao iti akemna met a nakitinnulong iti pakaseknan ti nasao a pagadalan.
Kalpasan ti intermission ti 1-Tulip, naaramid ti Awarding of Medals and Certificates for Academic and Meritorious Awards kadagiti estudiante a nakagun-od kadagitoy.
Napadayawan met dagiti pito a Kapitanes ti Feeder Barangays ket naikkanda ti Certificate of Appreciation dagiti sumaganad: Brgy. Capt. Ruben Siruno, Sisim; Brgy. Capt. Modesto Ronque, Aragan; Brgy. Capt. Melanio Santella, Alina-ay; Brgy. Capt. Geogie Benavidez, Maradodon; Brgy. Capt. Dominador Seguritan, Catucdaan; Brgy. Capt. Edgardo Sonido, Turod-Patac; ken Brgy. Capt. Margarita Zabala, Cael-layan.
Kalpasan ti ti intermission dagiti napili nga estudiante, rinepkan ni Brgy. Capt. Ruben Siruno ti programa babaen ti panagyamanna kadagiti dimmar-ay ken ti panagballigi daytoy nga okasion ti eskuela ti Sisim NHS iti barangayda.# (Web In-Action)


text:
Wednesday, July 5, 2017
UMAD-ADU TI BILANG TI NATALON ITI WS 2017, SEGUN ITI DA-LGU
Cabugao, Ilocos Sur – Iti panakaisar-ong ti Web In-Action kadagiti barangay ti Munisipalidad, naammuan kadagiti mannalon a saan pay a naparuar a kusto ti ubbog tapno maikaaduda iti matalonda ita a Wet Season 2017 (Hunio-Nobiembre).
Nupay kasta, kaaduan ita iti manam-ayan iti kaadda ti usarenda a nagun-odda a Farm Machineries & Farm Implements manipud iti Gobierno Lokal.
Kaaduan nga asosasion ti mannalon iti naikkan iti pamalpalatpatan iti Cropping Calendar & Pattern of Planting babaen iti naaramid a meeting sakbay iti panagbunubonda. Daytoy nga aksion ket inaramid dagiti Staff ti DA-LGU nga idauluan ni Municipal Agriculturist Robert S. Savella.
Iti kallabes a Wet Season 2016, natun-oyan iti 1, 283 ektaria a natalon iti rainfed area ken
umabot met iti 971 ektaria iti irrigated area ket nagkair nga
2,204 ektaria ti natalon iti intero a Munisipalidad. Manamnama a matun-oyan wenno manayonan pay ti bilang iti ektaria ti matalon iti agdama a panagtatalon.
Imbatad ni Mr. Nathaniel B. Galamgam, AT, kabarbaro a Municipal Rice Program Coordinator nga umaboten ti 400 ektaria ti naraepan iti agdama. Manamnama nga agtultuloy ti pannakatalon dagiti sigsigud a mararaepan a parte ti rainfed ken irrigated area iti intero a Munisipalidad babaen iti panangtarabay dagiti Technologists iti LGU-Cabugao.
Dagitoy nga aksion ken inisiatiba ket gubuay iti napintek a programa ti Gobierno Munisipal nga idauluan ni Mayor Josh Edward S. Cobangbang tapno makomplementaran iti regtada nga agpataud iti umanay a suplay a pagtaraon ken mangnayon iti masapulanda agsipud ta mayoridad dagiti umili iti agdepende iti pagbiaganda iti Agrikultura ditoy nga ili. # (Web Situational Report)
Nupay kasta, kaaduan ita iti manam-ayan iti kaadda ti usarenda a nagun-odda a Farm Machineries & Farm Implements manipud iti Gobierno Lokal.
Kaaduan nga asosasion ti mannalon iti naikkan iti pamalpalatpatan iti Cropping Calendar & Pattern of Planting babaen iti naaramid a meeting sakbay iti panagbunubonda. Daytoy nga aksion ket inaramid dagiti Staff ti DA-LGU nga idauluan ni Municipal Agriculturist Robert S. Savella.
Iti kallabes a Wet Season 2016, natun-oyan iti 1, 283 ektaria a natalon iti rainfed area ken
umabot met iti 971 ektaria iti irrigated area ket nagkair nga
2,204 ektaria ti natalon iti intero a Munisipalidad. Manamnama a matun-oyan wenno manayonan pay ti bilang iti ektaria ti matalon iti agdama a panagtatalon.
Imbatad ni Mr. Nathaniel B. Galamgam, AT, kabarbaro a Municipal Rice Program Coordinator nga umaboten ti 400 ektaria ti naraepan iti agdama. Manamnama nga agtultuloy ti pannakatalon dagiti sigsigud a mararaepan a parte ti rainfed ken irrigated area iti intero a Munisipalidad babaen iti panangtarabay dagiti Technologists iti LGU-Cabugao.
Dagitoy nga aksion ken inisiatiba ket gubuay iti napintek a programa ti Gobierno Munisipal nga idauluan ni Mayor Josh Edward S. Cobangbang tapno makomplementaran iti regtada nga agpataud iti umanay a suplay a pagtaraon ken mangnayon iti masapulanda agsipud ta mayoridad dagiti umili iti agdepende iti pagbiaganda iti Agrikultura ditoy nga ili. # (Web Situational Report)
Posted by Bayan ng Cabugao, Ilocos Sur at 4:15 PM
Subscribe to: Post Comments (Atom)


text:
EDUCATION NIGHT. Rineprep dagiti tattao a nagbuya iti DepEd night a kangrunaan a naidasar ti pasalip iti sala a nakipartisiparan dagiti nadumaduma a pagadalan iti Vigan City. Maysa laeng daytoy nga aktibidad iti panangselebrar ti Siudad ti Vigan iti Piesta ti Konbersion ni San Pablo. Iti Biblia, maysa a pharisee ni San Pablo a nangparparigat kadagiti immuna a kristiano agingga a nagpakita kenkuana ni Jesus babaen ti maysa a bision bayat iti kaaddana iti dalanna iti Damascus a nakaigapuan iti pannakonbertarna iti Kristianidad. (Rinetrato ni Julie Beth Balite.)
You are here: Home › Archive › Media › Banner Photo › EDUCATION NIGHT


text:
VIGAN CITY – Dinawat ti maysa a medical doctor a maidokumento ti nagan dagiti amin nga albolario ken mangisaysayangkat iti tradisional a wagas ti panagagas iti sanguanan ti mapaspasungadan a problema ti salun-at iti panagpanaw dagiti doktor iti pagilian.
Segun ken ni Dr. Jovencio Ordoña, acting director ti Philippine Institute of Traditional and Alternative Health Care (PITAHC), no agtultuloy ti panagpanaw dagiti doktor iti pagilian, agkurkurangton dagiti doktor iti las-ud ti lima a tawen manipud ita.
Kinuna ni Ordoña a gapu iti daytoy mapaspasungadan a problema, mabalin a mangituyang ti PITAHC iti training kadagiti tradisional a mangngagas kas sungbat iti health problems ti pagilian.
“Isurotayo ida iti umno a panagagas ta nupay awan ti sientipiko a batayan ken pammaneknek kadagiti ar-aramidenda, makitatayo met a maagasan dagiti pasienteda,” kinuna ni Ordoña.
Isaysayangkat pay ita ti PITAHC ti product development kadagiti herbal medicines tapno maaramatda nga agas kas paset ti panangsolbar iti nangina a presio ti agas.
Guyguyugoyen ita ni Ordoña dagiti umili nga agmula iti nadumaduma a medicinal plants ket madadaan ti opisinana a gumatang iti tonetonelada ti makaagas a bulong dagitoy, kas iti bayabas, dangla ken dadduma pay.
“No adda dagiti saan a maus-usar a daga, pagbalinenyo nga herbary. Masapul laeng a saan a kontaminado ti lugar tapno masigurado a natalgedda,” kinuna pay ti dadaulo ti PITAHC.
Kabayatanna, inrugin ni Gob. Deogracias Victor “DV” Savellano ti nagpaaramid iti herbary iti BARang-ay kas suportana iti panawagan ti PITAHC.
“Paset pay daytoy iti ikamkampaniatayo a back to the basics wenno pannakakissay ti kemikal kadagiti ipapaunegtayo a pakairamananen ti tumtomarentayo nga agas,” kinuna ti gobernador.#


text:
SAN ILDEFONSO, Ilocos Sur – Nakalukat ti ridawda no agsubli ti kabsatda iti nagan ti rekonsiliasion ken panagmaymaysa ti pamilia, daytoy ti imbatad ni Mayor Christian Purisima bayat ti interbio kenkuana dagiti reporters ti DWRS iti programa ni Jun Ramos a Barangay Commando-Brigada itay Disiembre 5.
Sakbayna, naipatangatang iti met laeng nasao a programa ti interbio ken ni Atty. Mark Purisima, kabsat ti mayor ken agkandidato manen a para mayor iti daytoy nga ili a nangibatadanna a saanna a maawat ti offer dagiti kakabsatna agsipud ta “politically motivated ken adda kondisionna.”
Bayat ti interbiona, impalgak ti mayor nga isu ti pinili dagiti dadakkelna “kas ama ken ina ti partido, saan nga ama ken ina ti pamilia” nga agkandidato para mayor, saan a ni manongna a Mark,” a kunana a puon ti pagsaksakitan (ngata) ti nakem ti kabsatna.
Kinuna ni Mayor Purisima a nagdesidir dagiti nagannak kadakuada kas “ama ken ina ti partido, saan a kas ama ken ina iti pamilia” nga isu ti agkandidato a para mayor iti San Ildefonso a saan ketdi a ni Mark nga inauna iti nasurok a sangapulo a tawen ngem isuna.
“Saanna a kayat a sawen a they love me more than Mark,” kinuna ti mayor sana innayon a a dagiti nagannak ket they have to make a “hard decision kas party leaders, saan a kas parents”… gapu ta “they knew a para iti interes iti partido ken iti ili…” ti panangpilida kenkuana a kandidato.
Kinuna ni Mayor Purisima nga iyawatda amin a suportda iti kabsatda iti nagan ti rekonsiliasion no akseptaren ti kabsatna a Mark ti “awis ti pamilia, ti awis ti grupo” nga agsubli, sana inyunay-anay a ti “saan nga acceptable ti pannakadibidir ti pamilia, ipilitna latta nga agkandidato nga is-suna, dagiti grupona laeng…”
…No agsubli iti pamilia, no agsubli iti grupo, isunan ti para mayor, ni Tito (Purisima) a nag-file a para mayor, willing nga agpababa iti bise mayor no ipalubos ti linteg wenno willing nga ag-withdraw no isu ti masapul, ket ti kandidatotayo a para bise mayor, agkandidato laengen a para konsehal no ipalubos ti linteg wenno ag-withdraw,” kinuna ti mayor idinto nga innayonna a “willing pay nga ag-withdraw” amin a sangguniang bayan members for the sake of unity”.
Binabalaw pay ni Mayor Purisima dagiti kandidato iti partido ti kabsatna a dati a sangguniang bayan members gapu iti mapapati a “panangipilitda” nga agkandidato manen ti kabsatda ken nakapanunotan daytoy a saanen a makikaysa ken agkandidato.
Kinuna ti mayor a pabor kadagitoy tallo a dati konsehal a madibidir ti pamiliada tapno adda lugananda.
“No awan ti lugan, awan ti biahe. No awan ti biahe, awan ti lumugan,” impalagip pay ti mayor.
Kinuna pay ti mayor nga ited dagiti kandidato para konsehal iti partidoda amin a suportada iti kabsatna no irekonsidera daytoy ti pagtaktakderanna.#


text:
Sinurat ni Eden A. Alviar
BINILION a pondo ti manamnama a maipaay iti Ilocos Sur, ti provincial government, kadagiti dua a distrito ken nagduduma nga ili ken siudad iti probinsia manipud iti excise tax ti tabako a birhinia kas mayataday iti Republic Act No. 7171. Umawat met ti dakkel a pondo dagiti probinsia ti Ilocos Norte, La Union ken Abra.
Maruk-atanen ti naurnong a dakkel a pondo manipud ti RA 7171 manipud iti Department of Budget and Management kasakbayan ti May 9, 2016 Elections. Gapu iti tiempo ti pannakaruk-atna ket saan a maliklikan ti panagpanunot dagiti umili nangruna dagiti mannalon ti tabako a daytoy ket adda pakainaiganna iti politika.
Manipud idi naadaptar ti RA 7171 kalpasan ti panagbalinna a linteg idi Enero 9, 1992, mano ngatan a billion ti kadagupan ti naruk-atan a pondo? Mano ngata kadagitoy a pondo ti direkta a nausar iti panagdur-as ti kasasaad dagiti mannalon ti birhinia a tabako?
Ti RA 7171 ket napauloan iti “An Act to promote the development of the farmers in the Virginia tobacco producing provinces.” Nagbalin daytoy a linteg babaen ti panangesponsor ni sigud nga Ilocos Sur 1st District Cong. Luis Singson, kabayatan ti panagserbi a House Speaker daydi Ramon Mitra ken Senate President Jovito Salonga, ken Presidente Corazon Aquino.
Kas nailanad iti Section 1 ti RA 7171, ti linteg ket naaramid tapno ti gobierno ket maipaayanna ti espesial a suporta dagiti mannalon kadagiti probinsia nga agmulmula ti tabako a birhinia ta isuda ti dakkel ti akemna iti industria a mangpatpataud iti dakkel a kita ti gobierno manipud iti sobra a buis kadagiti maar-aramid a lokal a produkto a sigarilio manipud iti tabako a birhinia, ken dagiti Customs duties kadagiti imported a nailaok a tabako. Dayta a suporta ket babaen ti financial assistance para iti implementasion dagiti makapadur-as a proyekto kadagiti maseknan a probinsia.
Nailanad iti Section 2 ti panggep ti linteg a mangipaay ti espesial a suporta kadagiti probinsia nga agpatpataud ti tabako a birhinia tapno maitandudo ti itatakder a bukbukod dagiti mannalon ti tabako babaen kadagiti sumaganad: 1. Cooperative projects that will enhance better quality of products, increase productivity, guarantee the market and as a whole increase farmer’s income; 2. Livelihood projects particularly the development of alternative farming systems to enhance farmers income; 3. Agro-industrial projects that will enable tobacco farmers in the Virginia tobacco producing provinces to be involved in the management and subsequent ownership of these projects such as post-harvest and secondary processing like cigarette manufacturing and by-product utilization; 4. Infrastructure projects such as farm-to-market roads.
Nailanad met iti Section 3 ti linteg a ti financial support manipud iti nasional a gobierno para kadagiti probinsia ket makolekta nga aggapu iti 15% ti sobra a buis iti lokal a naaramid a sigarilio a birhinia. Ti mayalokar a pondo kadagiti benepisario a probinsia ket mabingbingay a pro-rata mayanatup iti kaadu dagiti produktoda a tabako a birhinia.
Mapaliiw a ti pondo manipud iti RA 7171 ket maus-usar a kasla pork barrel fund para kadagiti nagduduma a proyekto a naipalaon iti linteg. Gapu ti kaadu dagiti pondo a nagtaud iti RA 7171 nga inawat dagiti benepisario a probinsia, kangrunaanna ti Ilocos Sur ket adu ti dimmur-asan dagiti sakupenda nga ili ken siudad. Immadu dagiti nasemento a kalsada ken nabangon a pasdek. Ngem mano ngata ti bilang dagiti mannalon ti tabako a birhinia ti simmayaat ti kasasaadda gapu ti pannakairanudda kadagiti proyekto nga itden koma kadakuada daytoy a linteg? Apay nga adu pay laeng dagiti mannalon ti tabako a birhinia ti agrigrigat? Apay nga adu pay laeng a mannalon dagiti mapilitan nga umutang ti addaan ti nangato nga interes kadagiti financing institution ken indibidual ti gastosenda iti panagtalon?
Lumidlidem ti masakbayan ti industria ti tabako gapu iti agtultuloy a kampania kontra itoy a produkto gapu ti dakes nga epektona iti nakaparsuaan ken panagpataudna kadagiti nagduduma a sakit ti tao. Bumasbassiten ti malakoan a sigarilio gapu ti pannakaipawil dagiti media advertisement ken pannakaikabil dagiti ballaag kadagiti pakete ti sigarilio. Napainget metten itay Marso ti pannakaadaptar ti Graphic Warning Act babaen ti pannakaimaldit kadagiti pakete ti sigarilio dagiti nakaro a sakit a parnuayenna. Bumasbassiten dagiti agsigsigarilio gapu kadagiti ballaag ti sakit, ken kinanginana gapu iti nangato a sin tax iti gobierno.
Iti panaglabas ti panawen, mabalin nga in-inutton a maiddep daytoy nga industria a saan a napagprogreso ti kasasaad dagiti agmulmula iti birhinia a tabako iti laksid dagiti nagadu a pondo a nairanta a pangpadur-as ti panagbiagda.#


text:
MADE IN CHINA
Sipud idi linuktan ti Tsina ti ridawda kadagiti gangganaet a kapitalista ket nagbakuit met aminen dagitoy a napan iti nasao a pagilian tapno sadiay ket mangipatakderda kadagiti plantada. Maysa nga addang a nangpapintas iti ekonomiada ngem pannakalugi met dagiti dadduma a pagilian gapu iti panagserra dagiti paktoria a di makabael iti panangibagsak presio ti Tsina kadagiti partuatda a produkto. Nalaka ti produktoda ta ti maysa a rason nalaka met ti pangpasueldoda kadagiti agtrabtrabaho iti planta. Maysa a banag nga no idiligmo kadagiti dadduma a pagilian a kas iti Filipinas ket pamitluenna ti kinalaka ti aw-awaten dagiti empleyado.
Gangani sa amin a produkto ita nga agrarai-ra kadagiti merkado ket partuat sadiay China. Naminpinsan a talaga a sinakupda ti lubong babaen kadagiti produktoda a di mapagtalkan ken di garantisado nga agbayag nga usaren.
Manipud kadagiti bado a maisuot ginabsuon ti idadatengna kadagiti pagtagilakuan mpabangketa man wenno kadagiti mall, dagitoy a naglaka a mabiryat wenno mamitlo laeng nga isuot ken lab-an ken agkupas a dagus wenno agyatyat.
Dagitay sapatos nga ilaklako dagiti Muslim iti bargain-an, kaing-ingas dagiti adda naganna a produkto. Kunam no nakajakpatka ta naglaka a talaga ngem nungka. Agbabawika la ketdi ket tagisayangemto tay kuartam nga ingatangmo ta kalpasan a nausarmo a pang-arabas ket nalkabton piman tay dapanna wenno agkublakublangton ti kulorna.
Payong a tigsisingkwenta nga inton ukradem ket matastas dagiti dait iti paragpagna, dagiti brief wenno panty nga aglukaylukay ti garterna, bateria nga uppat ti lima pisos ngem agrarrarek tay piman a radio wenno agandap-andap tay plaslait, dagiti martilio nga no impukpokmo ket matukkol tay ulona. Natangtangken payen tay lansa ngem tay martilio.
Ken dagitay mangmangan iti koriente nga aplayanses tayo iti balay. Electric Fan a gumilgil-ayab ti motorna, dagiti kuno Compact Fluorescent a bumbilia a no naminsangapulo laeng nga inswitchmo ket dinton gumana, wenno dagitay bumbilya a tumayab dagiti sarmingna ta kasla paltog a bumtak, bumaniit a hair dryer, TV a mapuoran ti picture tube na. Dagiti chandelier nga agloose dagiti parpartesna wenno aglati a dagus. Wenno matnag lattan a di ammo ti gapgapuna.
Electronic Gadget a kas iti selpon a no i-chargemo ket sumged, DVD a diam ammo no ania ti gapuna no apay a di gumanan. Digital Camera a di maisuro ti direksion ti pokusna.
Uray pay tagitay motorsiklo, agporpordios dagitay nakagatang gapu ta agkakanayon iti panagpatarimaanda iti nagatangda a yunit.
Pati dagitay agasda a di maawatan dagiti naisurat, dagitay awan ti etiketana no sinno ti akinpartuat a kompania. Paggaayat ni Filipino ti agisperimento ket padasenna dagitoy, iti kamaudiananna imbes nga adda iyedna panagbalbaliw iti salun-atna ngem ketdi disgrasia ti pagpasaranna.
Ket ita adda manen baro a produkto a natakuatanda a palpak ti pannakaaramidna. Dagitoy tay ay-ayam a pang-ubbing nga ipaspasubli ti Fisherprice manipud kadagiti nagatang. Adda kano “lead” na ti inusarda a pinangpintura kadagitoy. Maysa a kemikal a makapababa iti IQ dagiti ubbing ken no maminsan pay agbalin pay daytoy a puon iti pannakatayda.
Malagipko la ketdi dagitay makmakan a dabiana idi ubingak, dagitay ay-ayam a diretso a naipisok kadagiti bungon ti sitseria. Angot plastik pay ketdi no luktam ket santo mulmulan no adda dagitay maregmeg a naimilkat kadagiti ay-ayam. Adda met tatakna idi dagita a Made in China.
Ken ti naka-am-amak, dagitay pasurot iti Jollibee ken McDonald nga ay-ayam, amin dagita ket partuat ti China. Ditay ammo no natalged met laeng dagita nga ay-ayamen dagiti ubbing.
Gapu kadagitoy nga insidente ket sapay ta agnakemen ni Filipino ket ammona nga ayaten ti bukod a partuat ni padana a Filipino. Pagan-anno tay garud ti nalaka a produkto nga awan met ti kalidadna ken irubona pay ti biag tayo wenno agresulta iti nakarkaro a pasamak a pagbabawyan tayo. Iti sabali a bangir, dagitoy a partuat ti China ket makuna tayo a basura ta dida met agbayag, ditay met mabalin a tarimaanen ta awan ti partes a magatang iti lokal a merkado. Naynayunan tay laeng ti problema ti lubong a kas iti basura.


text:
Tulong:Panagserrek
Saan a nasken ti sumrek sakbay nga agbuya wenno agurnos kadagiti panid. Ngem ti panagserrek ket makanayon kadagiti dadduma pay a pakailasinan, ken sapasap a maisingsingasing. No saanmo a kayat a maammuan ti IP a pagtaengam isu ngaruden a nasken a sumrekka. Napardas ket nalaka laeng ti agpartuat ti kabukbukodan a pakabilangan ti agar-aramat.
Dagiti linaon
Panagserrek[urnosen | urnosen ti taudan]
Ti panagpartuat ti pakabilangan ket isu ti panangited ti nagan ti agar-aramat (ti pudno a naganmo wenno parbo a nagan) ken ti maysa a kontrasenias. Ti sistema ket paayenna ti maysa a nagan ti agar-aramat a naus-usaren. Ti pakabilangan ti agar-aramat ket maminsan laeng a mapartuat. "Naiserrekanton" kalpasanna daytoy. Ti sumaruno a panagserrekmo, itedmonto manen ti naganmo nga agar-aramat ken ipakitamto a sika met laeng ti isu a tao babaen ti panagusar ti kontrasenias. (Saanmo a pakibingayan ti bukodmo a kontrasenias iti dadduma a tao; daytoy ket mangpalubos ti madi a panagusar ti pakabilangam, a mabalin a pakaiturongan ti pannakaserra.)
Dagiti urnosem ket mairehistro babaen ti naganmo nga agar-aramat. No saanka a nakastrek dagiti inurnosmo ket maipakita iti pakasaritaan ti panid a mairaman ti IP nga adres.
Dagiti pakabilangan ti agar-aramat a kaar-aramid pay laeng iti nabiit ket "maikaykaysanto" (mabalin nga usaren kadagiti amin a gandat ti Wikimedia). Ti daan, a saan a naipagkaykaysa a pakabilangan ket mabalin a maipagkaykaysa idiay pagitiponan ti pakabilangan; dagiti naipagkaykaysa nga agar-aramat ket mabalinda nga usaren ti panid tapno makitada ti kasasaad dagiti naipagkaykaysa a pakabilanganda. Dagiti kakaykayatan ket agdama a nawaya a naiyasentar iti tunggal maysa a wiki. Kitaen ti naipagkaykaysa a panagserrek idiay meta.
Apay a sumrek?[urnosen | urnosen ti taudan]
Saanka a nasken nga agrehistro tapno makaitedka kadagiti kontribusion, ngem ti panangala ti pakabilangam ket mangipalubos kenka kadagitoy:
- Makapilika ti kayatmo a nagan nga agar-aramat, kalpasan daytoy mabalinmonton nga ipindut ditoy ken agpartuatka ti bukodmo a panid ti agar-aramat. Mabalinmonton ti makitinnulong, makibingay kadagiti pakaammo a maipanggep kaniam, wenno agsanay nga agurnos ken agipablaak. Idiay panidmo nga agar-aramat, mabalinmo a mangkita ti listaan dagiti amin a kontribusionmo ken mabalinmo nga usaren ti listaan ti bambantayam tapno masiputmo dagiti pannakabalbaliw kadagiti panid a kakaykayatam.
- Mabalinka pay ti agpili nga agipatulod wenno umawat kadagiti e-surat kadagiti sabsabali nga agar-aramat.
- Mabalinka nga agikarga kadagiti ladawan idiay commons, naganan manen dagiti panid.
- Mabalinka nga agurnos kadagiti nasalakniban-bassit a pampanid. Dagiti agar-aramat ti IP ket saanda a mapalubosan nga agurnos kadagitoy a nasalakniban a panid, ngem dagiti automatiko a napasingkedan nga agar-aramat ket mabalinda (ken kadawyan nga agbalin a automatiko a napasingkedan nga agar-aramat kalpasan ti uppat nga aldaw)
- Mabalinka nga agusar ti naipagtitipon a panagserrek tapno makaurnoska kadagiti sabsabali a gangandat ti Wikimedia.
- Mabalinka nga agusar kadagiti nadumaduma a kakaykayatam (a mairaman ti pirma) ti tungtungam tapno mabaliwan ti langa ken panagkukua iti Wikipedia.
- Makaurnoskanto a saan a maiparang ti IP nga adresmo, malaksid kadagiti agar-aramat nga addaan kadagiti karbengan ti "Checkuser' ngem isuda ket saanda a makaited kadagitoy iti publiko.
- Mabalinka pay ti agusar kadagiti nasaysayaat a ramramit ti panagurnos.
- Mabalinka pay ti agkiddaw wenno mainominado a kas maysa nga administrador.
Panagpartuat iti pakabilangan[urnosen | urnosen ti taudan]
Tapno makapartuatka iti pakabilangam, piliem ti Sumrek (ngato a kanawan ti panid) kalpasanna ipindutmo ti agaramid ti pakabilangan. Naskento a mangitedka ti nagan ti agar-aramat ken kontrasenias, ken mangsungbat pay ti makitkita a panagsubok ti "captcha".
Dati a langa ti panagserrek[urnosen | urnosen ti taudan]
No saan a kayat ti baro a langa ti panagserrek mabalin pay ti sumrek ditoy nga agusar ti dati a langa.


text:
nakadalapdapen ti sipnget idi makasangpet ni Padre Cristobal iti kombento. Apagdissaagna iti kabalio, immasideg kenkuana ni Ama Crispin.
“Immay da Lucia ditoy, Padre,” kinuna ni Ama Crispin. “Binirbirokdaka. Adda kano napateg a pagpapatanganyo.”
“Dina la nadakamat no ania, Tata?”
“Maipanggep iti paggiinoman nga aglukat kano tatta a rabii.”
Naapiras ni Padre Cristobal ti timidna. Ti la ketdi maipatpatakder a beerhouse iti Purok Bellas ti dakdakamaten ni Ama Crispin.
Adda nadakamat idi naminsan a lawas ni Manang Lucia, pangulo ti Children of Mary, a kaadda ti maipatpatakder a beerhouse iti pagbeddengan ti Bellas ken Begnas. Nabasana pay ketdi ti petision nga ipaspasiar ni Manang Lucia a papirmaan kadagiti kalugaranna a mangkontra iti pannakaipatakder ti nasao a beerhouse. Indagadagna pay ketdi ti madagdagus a panagpapirma da Manang Lucia kadagiti kalugaranda tapno idauluanna ida a mangited iti petision ken ni Mayor Aguimbag.
Sabali manen a pakabuongan iti ulo, immapay iti panunotna.
No agpayso a manglukat ti beerhouse tatta a rabii, saan a masdaaw ni Padre Cristobal iti nadaras a pannakaited ti permiso ken ni Zac Macaraeg, ti akinkukua iti beerhouse, para iti operasionna. Damag ni Padre Cristobal nga asideg a kabagian ni Mayor Aguimbag ni Macaraeg.
Nagkaem dagiti bibig ni Padre Cristobal. Awan kadin ti nabatbati nga etika ni Mayor Aguimbag ta ipalubosna a tumakder pati dagiti negosio a makailuod ken pakaisagmakan dagiti lallaki iti lugarda? Uray kasano a panangikalintegan ni Mayor Aguimbag, puon ti pakarakrakan dagiti pagtaengan ti kaadda ti beerhouse a pagayuyangan la ketdi dagiti nababa ti moralna a babbai. Kasapulan a mapasardeng ti operasion ti beerhouse agsipud ta agbalinto daytoy nga apon ti prostitusion ken taudan dagiti krimen.
Kellaat a simngay ti saludsod iti panunotna: adda kadi koneksion ti beerhouse iti maipatakder a penned? Nairanta kadi ti beerhouse a paglinglingayan dagiti traba-hador, nangruna dagiti bataan ti kontraktor ti proyekto?
Nagbuelta ni Padre Cristobal ket simrek iti nailet a siledna. Sinindianna ti pagsaingan. Kasla mannala ti apuy iti siplag ti puyupoy nga aggapu iti kabakiran iti daya.
Nagwingiwing ni Padre Cristobal. Agingga ita, awan pay ti koriente iti Legleg. Kaadduanna a pagsaingan wenno hasag ti silaw dagiti lumugar. Ti laeng pagtaengan ni Mayor Aguimbag ti naraniag ta adda generator nga usarenna.
Manon nga agtuturay ti nangikari nga inton tumugawda, ti pannakasilaw ti Legleg ti umuna a tamingenda?
Iti kaudian nga eleksion, inlayon dagiti taga-Legleg ni Mayor Aguimbag gapu ta ti pannakasilaw ti ilida ti maysa kadagiti inkarina nga ipatungpal. Ngem agingga ita, awan pay makita uray maysa a poste a naipatakder ket umasideg manen ti eleksion.
Ti kadi pannakapenned ti Karayan Ambatan ti sungbat dagiti agtuturay tapno masilawan metten ti Legleg ken mapasayakan dagiti kataltalonan iti baba?
Pabor ni Padre Cristobal a dumanon ti elektrisidad iti Legleg bareng dumur-as metten daytoy matmaturog nga ili. Ngem saan a pabor a sumangbay ti panagdur-as babaen ti pannakaisakripisio ti sibubukel a Purok Begnas ken kabangibangna a purok.
Innala ni Padre Cristobal ti Bibilia iti rabaw ti bassit a lamisaan ket inukradna. Kastoy ti nakairuaman ni Padre Cristobal nga aramid iti sarsardam. Saan a kumpleto ti aldawna no saan nga agbasa iti Biblia.
Ngem saanna a maipamaysa ti basbasaenna. Umag-agibas iti panunotna ti problema dagiti taga-Begnas a pakairamanan dagiti mannalon nga adda daga a suksukayenda iti babaen ti Karayan Ambatan.
Naamil ni Padre Cristobal ti bibigna. Adu ti maapektaran a lumugar iti daytoy a gannuat ti gobierno a mangpenned iti Karayan Ambatan, nangruna kadagiti adda suksukayenda a daga.
Maysa ni Andres, ti anak ni Ama Crispin, a maapektaran iti pannakapenned ti karayan Ambatan. No pudno ti nadamagna, madalanan ti maaramid a kalsada nga agturong iti maipatakder a penned ti bangkagna. Agpayso, gatangen ti gobierno ti masalapon ti kalsada a daga ngem nalaka la ketdi ti panggatangna. Anianto pay ti talonen ni Andres?
Intangep ni Padre Cristobal ti Biblia. Timmakder ket inlukatna ti tawa. Imbakalna ti panagkitana iti kasipngetan, iti paset a namnamaenna a yan ti purok a Begnas. Ania ti ar-aramiden dagiti pumurok? Ania ti agtartaray iti panunot ni Ama Dalmeg?
Agbuelta koman idi adda nariparna a kasla nagkuti iti panipngeten a paset iti nagbaetan ti dua a kayo iti sikigan ti kombento.
Saan a nagkutkuti ni Padre Cristobal iti nagtakderanna. Pinatademna ti panagkitana.
Madamdama, nasiputanna ti maysa nga anniniwan nga immadayo.
Nagkuretret ti muging ni Padre Cristobal. Ania ti kukueen ti tao iti nasipnget a paset ti sikigan ti kombento? Adda sipsiputanna?
(Maituloyto)


text:
VIGAN CITY – Pito a luglugan ti ginatang ti gobierno ditoy siudad itay nabiit a maaramat para iti disaster management ken risk reduction operations.
Segun ken ni Mayor Eva Marie S. Medina, karaman dagiti nagatang a lugan ti maysa a flexi truck a naited iti City Disaster Risk Reduction and Management Council, tallo a passenger vans a naited iti City Social Welfare and Development Office, City Agriculture Office ken ti City Engineering Office, ken 3 patrol Isuzu pick up D Max a dua ti naited iti Philippine National Police ditoy siudad ken maysa ti naipan iti Bureau of Fire Protection.
Maaramat ti flexi truck ken passenger vans para iti rescue operations no adda didigra wenno kalamidad a sumangbay iti siudad idinto nga aramaten ti PNP dagiti patrol cars para iti pannakatagiben ti urnos ken talna ken ti BFP para iti panangmonitorda kadagiti pasdek negosio ditoy no sumursurotda met laeng iti fire and building code.#


text:
NAGBUKEL, Ilocos Sur – Argumento nga ad-adda a pinabara ti arak ti ramut ti pannakakabil ti maysa a lalaki iti natayan sadiay Barangay Mission, ditoy nga ili idi rabii ti Octubre 20, 2013.
Segun iti report manipud iti police station ditoy, kinabil da Ernesto Quiray y Cachola, taga-Barangay Balaweg, Nagbukel ken maysa nga Amboy, a.k.a. “Pittakong”, taga-Sitio Ambakul, Dasay, ditoy met laeng nga ili, ni Jojo Corrales y Asana bayat ti kaaddada iti maysa a natayan idi agarup 10:15 ti rabii ti nadakamat nga aldaw.
Mapapati a naaddaan iti nabara nga argumento iti nagbaetan da Amboy ken Quiray ken ni Corrales ket kinabil dagiti suspek ti biktima a nagsagrapan daytoy iti dunor iti rupana.
Intaray dagiti nagresponde a polis ni Corrales iti Central Ilocos Sur District sa naiyalis daytoy iti Gabriela Silang General Hospital, Vigan City para iti pannakaagasna.
Naglibas dagiti suspek kalpasan ti panangkabilda iti biktima.
Mapapati a nakainom dagiti suspek ken biktima idi naparnuay ti nabara nga argumentoda.#


text:
Mariano Trías
Ni Mariano Trías y Closas (Oktubre 12, 1868 – Pebrero 22, 1914) ket isu ti naikapanunotan nga immuna a de facto a Bise Presidente ti Filipinas iti rebolusionario a gobierno a naibangon idiay Tejeros a Taripnnog - ti maysa a gimongan dagiti rebolusionario a daulo ti Pilinas a nagpili kadagiti opisial iti rebolusionario a tignay a simmupiat ti kolonial a gobierno iti Espania. Idi daytoy a gimongan ket nasinasina kadagiti nadumaduma a sangkatiponan, ti maysa a panagsardeng ti panagdangadanga ng ammo a kas ti Tulag iti Biak na Bato ket pinirmaan idi babaen ti grupo ken bumigbig paya kadagiti nabutosan nga opisial ken ni Trias a kas ti bise presidente ni Emilio Aguinaldo, nga isu pay ti naipanunotan nga immuna a Presidente iti Filipinas. Ti Umuna a Republika ti Filipinas ket naipasngay babaen ti panakaiwaragawag iti Batay-linteg ti Malolos babaen ti Malolos a Taripnoong. Babaen ti administrasion ni Aguinaldo, ni Trias ket nagserbi iti gabinete a kas ti Ministro ti Gubat ken Pinansia.
Isu ket asawa ni María Concepción Ferrer ket adda kadagiti walo nga annak.
Dagiti nagibasaran[urnosen | urnosen ti taudan]
- ^ Naikkat manipud idi 1897-1902 kalpasan ti Tulag iti Biak-na-Bato.
- ^ Ti termino ket nagpatingga iti Tulag iti Biak na Bato.


text:
VIGAN CITY- Agpayagpag latta dagiti ag-Singson iti eleksion inton Mayo 2010. Ditoy probinsia, dagiti Singson dagiti naibayog a kandidato para kadagiti nadumaduma a kangrunaan a posision iti masungad a panagpipili nga ad-adda a mangsemento iti bilegda kas political kingpins iti probinsia.
Nagsaruno a nagipila idi Nobiembre 25 ni Deputy National Security Adviser Luis “Chavit” Singson iti COCna kas gobernador iti probinsia, ken ti anakna a ni Cong. Ronald Singson nga agpailayon a mangibagi iti umuna a distrito ti Ilocos Sur.
Sakbayna, imparipirip ni laklakay a Singson ti panagsublina iti politika tapno ituloyna ti programana nga industrialisasion ti probinsia.
Nagpababa ni Gov. Deogracias “Victor” Savellano a para bise gobernador ken ni Vice Gov. Jeremias Singson para bokal.
Sabali pay nga anak ni Usec Singson, ni Ryan, ti sumublat a bise mayor ti Vigan City agsipud ta awan ti kasangona.
Awan met ti kasango ni agdama a Mayor Eva Marie Singson-Medina. Daytoy ti maikadua a termino ni Mayor Medina.
Indatag metten ni Germie Singson-Goulart ti kandidaturana para mayor ti Caoayan, kasangona ti kabsat ni Mayor Mario Tugade nga agturposen ti terminona. Katiket ni Goulart ni incumbent Vice Mayor Gemma Cabaong.
Sublaten met ni dati a Candon City Mayor Grace G. Singson ti puesto ni Cong. Eric Singson a kaingungotna nga agturposen ti termino inton 2010.
Manamnama met ni Mayor Allen Singson a mailayon agsipud ta awan ti makita a napigsa a kasangona. Maysa pay a Singson ni Konsehal Alfonso Singson ti kandiato a para bise mayor.
Kabayatanna, maysa a dati a diputado ti timmakder a sumango iti puersa dagiti Tadena ditoy nga ili.
Impila ni dati a Congressman Mariano Tajon ti kandidaturana para mayor iti Municipal Comelec office ti Sto. Domingo a katiketna ni agdama ken pailayon a bise mayor Antonio “Boy” Que.
Kasango ni Tajon ni Amado Tadena, kabsat ni Mayor Floro Tadena nga agkandidato a para bise mayor iti eleksion inton 2010.
Segun ken ni Tajon, adda nagtutulaganda kada dati a Cong. Salaknib Baterina ken Bokal Domingo Tesoro nga “isu ti inkam balonen a makibakal iti daytoy a politika.”#


text:
VIGAN CITY – Kinuna ni Barangay Captain Larry Raboy a dakkel a pakaidayawan ti Barangay Pantay Fatima ti pannakapilina a kas Most Child-Friendly Barangay ti Siglat Awards bayat ti pannakaselebrar ti Kannawidan Ylocos Festival idi bulan ti Pebrero.
Daytoy ti maikatlo a daras nga inyalat ti Barangay Pantay Fatima ti nasao a pammadayaw.
Kas grandslam winner, immawat ti barangay iti plake ken P50,000.00 a cash award iti seremonia a naangay iti Quirino Stadium idi Pebrero 3.
Segun ken ni Raboy, nagun-odda ti pammadayaw kas Most Child-Friendly Barangay gapu kadagiti programana a mangitag-ay kadagiti ubbing babaen ti suporta ti gobierno ti siudad nga idadauluan ni Mayor Eva Marie S. Medina.
Maysa kadagiti nangitag-ay iti Barangay Pantay Fatima ti pannakabuangay ti maysa a rondalla dagiti ubbing.
Nagun-od pay ti Barangay Pantay Fatima ti maikadua a gunggona kas Best Solid Waste Implementer, ngimmato iti maysa a pangal manipud iti maikatlo a gunggona idi 2012.#


text:
Wednesday, November 12, 2014
DISTRICT ELEMENTARY SCIENCE QUEST 2014, NAANGAY
Cabugao, Ilocos Sur – Naangay ti 2014 District Elementary Science Quest babaen iti Tema: “Immunation: Nature’s Arming Science Clubbers with Healthful Defenses Towards National Wellness” iti Nobiembre 12, 2014 iti Cabugao Cultural and Sports Complex, Brgy. Rizal, Cabugao, Ilocos Sur.
Sakbay a naaramid dagiti contested activities, naangay ti ababa a programa iti nasao a pagadalan a nagatendaran dagiti Science Teachers ken Clubbers nga ub-ubbing iti intero a 26 a pagadalan ti Cabugao DepED District.
Nag-Welcome Talk ni Mrs. Estrellita M. Siruno, Principal II, CNCS ket nagyaman ta maipatungpal daytoy nga aktibidad ditoy pageskuelaanda ken masurnadan dagiti aktibidad a mangipaay ti sirib iti pakaseknan ti siensia kadagiti ubbing ken iti aglawlaw.
Kalpasan ti Intermission Number ti CNCS ROYSC, naipresentar dagiti Opisiales ti ROYSC ken ROSCA ket pinagsapata ida ni Mrs. Estrellita M. Siruno, Principal II.
Naisaganad ti panangipaay ti Mensahe ni Mayor Edgardo “Ediboy” S. Cobangbang, Jr. Kimmablaaw ken nagyaman ni Mayor Ediboy ta adda dagiti ubbing nga agduyos iti siensia. Pinadayawanna ti kinaregta dagiti mangisursuro, nagannak ken Guardian a mangtartarabay kadagitoy tumantanor ti siribna iti Siensia nga ub-ubbing. Innayon ti Alkalde Munisipal a napateg daytoy a pagsiriban a maipasagepsep iti naganus a panunotda ta iti siensia ket maysa a napateg a ramen ti panagbiag ti tao ken iti kagimongan a paggargarawanda. Kuna ti Ama ti Ili a makikaysa isuna ken ti Gobierno Munisipal iti Sektor-Edukasion iti agtultuloy a gannuat a mangipromot ti pannakapadur-as ti kabaelan ken pagduyosan dagiti ubbing babaen iti Siensia kas ipaganetget ti Tema: “Arming Science Clubbers with Healthful Defenses Towards National Wellness”.
Kalpasan ti Intermission Number ti District ROSCA Officers, nangited ti Orientation ni Mrs. Evangeline U. Seatriz, District Science Coordinator.
Simmaruno ti Contest Proper iti walo a naisagana a mapagsasalipan. # (Web In-Action)
Posted by Bayan ng Cabugao, Ilocos Sur at 1:35 PM
Subscribe to: Post Comments (Atom)


text:
Makan a la Pinoy: Ensalada a paria
Ni BRENDA S. DACPANO
www.nordis.net
Napait ngem nabaknang iti phytonutrients kas ti dietrary fiber, mineral, bitamina ken anti-oxidants. Maaw-awagan a plant insulin a mangpababa ti blood sugar lever iti type-2 diabetes.
Nabaknang daytoy iti Bitamina A, B (B-complex, B-3, B-5, B-6). Pangalaan ti minerals nga iron, zinc, potassium, manganese ken magnesium.
Adu a klase ti paria ngem ti mayat nga ensalada (kilawen) ket ‘tay dadakkel a maris nakusiaw a berde. Mabalin met a laokan iti tuna, tinuno wenno inlambong a barukong ti manok wenn itlog na maalat.
Ramen:
1 medium a paria
2 pipino
2 kamatis
1 sibuyas
1 bassit a lata a tuna (optional) wenno
2 itlog a nalabaga (optional)
asin wenno patis a pangtimpla
2 kutsara tubbog ti kalamansi
2 kutsara sesame oil wenno canola oil
Panangisagana:
1. Bugguan ken ikkaten ti bukel ti paria. Iw-iwaen iti naingpis.
2. Ukisan ti pipino ken karusen iti kutsara ti bukelna. Iw-iwaen iti naingpis a kas iti paria.
3. Iwaen ti naingpis ti sibuyas ket kamatis.
4. No agusar ti itlog, ukisan daytoy ken iwaen iti paatiddog. No agusar ti tuna, uray saanen a paik-ikan ti mantikana ta isun ti dressing ti salad. Uray saanen nga ilaok ti canola wenno sesame oil wenno kissayan bassit ti ilaok.
5. Paglaoken amin a ramen malaksid iti itlog. Kiwaren santo iparabaw ti itlog. # nordis.net


text:
Wednesday, July 26, 2017
PROYEKTO PARA KADAGITI MANGNGALAP, NAIKASADA!
Cabugao, Ilocos Sur – Segun ken ni Municipal Fisheries Coordinator Nereo S. Daproza ti LGU-Cabugao, simmangpeten ti dadduma kadagiti proyekto a nakiddaw ken kasapulan dagiti coastal barangays iti ili a Cabugao, Ilocos Sur kas iti sumaganad:
1. Aquasilvi Project – 3,000 Malaga Fingerlings para idiay Barangay Dardarat ket madama ti pannakaaramid dagiti Fish Cages-da.
2. Oyster Farm – Madama ti pannakaaramid ti 24 Plastic Drum Floater iti Barangay Dardarat ken adda 150 a pedaso ti kawayan a suportarna.
Dagiti dadduma a plano a maipatungpal ket dagiti sumaganad:
1. Uppat a Payao Projects ti maipatakder iti Barangay Dardarat; Brgy. Salomague ken iti Barangay Namruangan kadaytoy agtapos ti Setiembre 2017.
2. Maaramid ti Seaweeds Nursery/Farm idiay Barangay Salomague inton maudi a Quarter daytoy a Tawen 2017.
Innayon ni Mr. Daproza nga addan 25 a nareorganisar a Fishermen Associations iti ili a Cabugao a mangsakup iti pito a coastal barangay ti ili ket manamnama nga agaktibo iti umabot ti 1,200 a bilang ti rehistrado a mangngalap a makikammayet kadagiti programa ken aktibidad ti LGU-Cabugao nga idauluan ni Mayor Josh Edward S. Cobangbang pakaseknan iti pannakapasayaat ti kasasaad dagiti mangngalap.
Kadua ni Mr. Daproza da SBM Atty. Randy Baniaga G. Kinaud, Chairman, Committee on Agriculture, Fisheries and Organizations ti Konseho Munisipal agraman ken ni MFARMC Chairman Danny S. Garcia ken ni Federated Fishermen President Magno Carbonel a mangtimtimon kadagiti mangngalap ken mangtartarabay kadagiti aktibidades ken proyektoda a maipatungpal babaen iti BFAR Region 1 ken ti LGU-Cabugao. # (Web In-Action)
1. Aquasilvi Project – 3,000 Malaga Fingerlings para idiay Barangay Dardarat ket madama ti pannakaaramid dagiti Fish Cages-da.
2. Oyster Farm – Madama ti pannakaaramid ti 24 Plastic Drum Floater iti Barangay Dardarat ken adda 150 a pedaso ti kawayan a suportarna.
Dagiti dadduma a plano a maipatungpal ket dagiti sumaganad:
1. Uppat a Payao Projects ti maipatakder iti Barangay Dardarat; Brgy. Salomague ken iti Barangay Namruangan kadaytoy agtapos ti Setiembre 2017.
2. Maaramid ti Seaweeds Nursery/Farm idiay Barangay Salomague inton maudi a Quarter daytoy a Tawen 2017.
Innayon ni Mr. Daproza nga addan 25 a nareorganisar a Fishermen Associations iti ili a Cabugao a mangsakup iti pito a coastal barangay ti ili ket manamnama nga agaktibo iti umabot ti 1,200 a bilang ti rehistrado a mangngalap a makikammayet kadagiti programa ken aktibidad ti LGU-Cabugao nga idauluan ni Mayor Josh Edward S. Cobangbang pakaseknan iti pannakapasayaat ti kasasaad dagiti mangngalap.
Kadua ni Mr. Daproza da SBM Atty. Randy Baniaga G. Kinaud, Chairman, Committee on Agriculture, Fisheries and Organizations ti Konseho Munisipal agraman ken ni MFARMC Chairman Danny S. Garcia ken ni Federated Fishermen President Magno Carbonel a mangtimtimon kadagiti mangngalap ken mangtartarabay kadagiti aktibidades ken proyektoda a maipatungpal babaen iti BFAR Region 1 ken ti LGU-Cabugao. # (Web In-Action)
Posted by Bayan ng Cabugao, Ilocos Sur at 9:23 AM
Subscribe to: Post Comments (Atom)


text:
ni Mancielito Tacadena
“Ti kinatan-ok ket saan a makita iti no ania ti naikawes wenno adda kenka, makita daytoy iti no asinoka.”
Daytoy ti sermon ni Msgr. William Antonio, Vicar General ti Archdiocese ti Nueva Segovia iti sanguanan ti aganay pito ribu a dimmar-ay ti Rambak Kristo Ari 2010 a sinangaili ti parokia ni Sto Niṅo de Prague iti Cervantes, Ilocos Sur idi Nobiembre 21.
Inyarig ni Msgr. Antonio ti inaramid ni Jesus a panagpakumbaba iti laksid nga inlansada iti krus ken linalais dagiti pangpanguluen ken ti maysa kadagiti kriminal a padana a nailansa iti krus ti kina-Arina. Ngem iti laksid ti kinapakumbabana, nabigbig daytoy ti sabali pay a kriminal a nailansa iti krus ket dagus a nagpakawan daytoy iti basbasolna.
“Kaaduan kadatayo ti agpampannuray iti no ania ti makitatayo iti pada a tao. No nabileg, napno iti alahas bigbigentayo. Ngem no daytoy ken simple laeng awan naikawes kenkuana a bileg, saantayo nga ikabkabilangan. Aminentayo iti bagitayo, kaayatantayo nga iparammag ti saadtayo iti gimong. Ti nasken a maamiristayo, tuladentayo ti inaramid ni Jesus tapno mabigbbigtayo ti kaadda ti Dios iti dennatayo” kinuna ti Parochial Vicar.
Maangay ti sumaruno a rambak Kristo Ari iti Sto. Domingo inton umay a tawen.
Iti met eksklusibo a pannakiuman ti Around Ilocandia Channel ken ni Mayor Benjamin Maggay, kinunana a maysa a naisangsangayan a pagteng ti Rambak Kristo Ari para iti ilida gapu ta maminsan laeng a maangay daytoy iti uneg ti tallopulo ket uppat a tawen (agrikus ngamin uppat a pulo a parokia iti probinsia).
“Napintas met daytoy a wagas tapno makita dagiti dimmar-ay ti aglemlemmeng a kinapintas ti ilimi nga adda iti nagbabaetan dagiti bantay” kinuna ni Maggay.


text:
NARVACAN, ILOCOS Sur – Tallo a tattao ti nasugatan idi dinungpar ti maysa a dyip ti lalaki nga agballasiw ti kalsada ken nakaigapuan ti panangdungpar met ti sumarsaruno a motorsiklo iti dyip.
Nasugatan da Virgilio Lagandat, 41, residente iti Barangay Sulvec, Nevajane Rabena, 17, residente iti Barangay Quinarayan ken ni Golden Castro, 25, residente iti San Pablo iti daytoy met laeng nga ili.
Segun iti inbestigasion ti polis, mapapati a bigla a bimmallasiw iti kalsada ni Lagandat a puon ti nakadungparan kenkuana ti dyip kenkuana a minaneho ni Charlie Garabilez, 34, ken residente iti Calongbuyan, Candon City.
Saan met a napakadaan ni Castro ti panagsardeng ti dyip ket nadungparna ti kutit ti dyip.
Naitaray dagiti tallo a nasugatan iti Central Ilocos Sur District Hospital para iti pannakaagasda.#


text:
VIGAN CITY – Nakasaganan daytoy a siudad a mangselebrar iti kangrunaan a parambakna a Viva Vigan Festival of the Arts.
Pinal a nagmimiting itay Abril 17 dagiti city officials, barangay officials, NGOs, sektor ti negosio, dadaulo dagiti pagadalan babaen ti panag-preside ni Konsehal Janina Carine Medina-Fariñas ket pinalanasda dagiti nadumaduma nga aktibidad tapno naballigi ti pannakarambak ti Viva Vigan Festival of the Arts.
Adda laeng sumagmamano a nagbaliwan dagiti aktibidad tapno nasaysayaat ti pannakaiwarasda ket mamentener ken maay-ayo dagiti turista ken sangsangaili nga agintek ditoy siudad.
Mangrugi ti parambak inton Abril 28 ken aggibus inton Mayo 6, segun ken ni Medina-Fariñas.
Maangay ti Abel Iloco competition ken Abel Iluko Fashion Show iti Mayo 5 imbes nga Abril 28 a pannakaangayna koma.
Kasta met a ti Disco sa Kalye a maangay koma iti Mayo 5 ket maipan iti rabii ti Abril 28.
Mainaguraran inton Mayo 3, kaaldawan ti piesta, ti Vigan City Convention Center.
Kinuna ni Mayor Eva Marie S. Medina a naipatakder ti nasao a convention center gapu iti arungaing dagiti dadakkel a pasdek negosio ken gunglo a maaddaan daytoy a siudad iti pagkumbension.
Innayon ti mayora nga ad-adu pay ti maawis a turista iti pannakaipatakder ti convention center ket mabatir ti ekonomia ti siudad agsipud ta mangipaay daytoy iti ad-adu a pamastrekan kadagiti otel, restaurants, antique and souvenir shops, kalesaan, ken dagiti agar-aramid iti bagnet, longganisa, empanada ken dadduma pay a delicacies ti Vigan City.
Maangay metten ti Binatbatan Festival street dancing competition iti malem ti Mayo 6, maudi nga aldaw, ken ti showdown iti karabianna.
Manamnama ti panagdudupudop ditoy siudad dagiti rinibribu a turista manipud kadagiti nadumaduma a paset ti pagilian ken iti ballasiw-taaw tapno imatanganda ti Binatbatan Festival a pakaitampokan iti Abel Iloco, maysa kadagiti kangrunaan a produkto ti siudad.
Dagiti naisagana nga aktibidad iti pannakarambak ti Viva Vigan Festival of the Arts:
April 28: Floral Offering
Opening of Viva Vigan: Trade fair, food fair, calesa parade, San Miguel Beer Disco sa Kalye
April 29: Sanggunian ng Kabataan Day
April 30: Bankathon, fishing competition
May 1: carabao painting, Boklan Art
May 2: Traditional games, Gay’em parade
May 3: Holy Mass in honor of Apo Lakay, RAMADA games, inauguration of Vigan Convention Center
May 4: Free anti-rabies dog vaccination, dog show, Santacruzan
May 5: Duathlon, Heritage Fun Run.#
May 6: Binatbatan Street Dancing Competition


text:
Wednesday, November 19, 2014
MAIN CROP, ADU TI MAIS A MAIMULA
Cabugao, Ilocos Sur – Kangrunaan manen a gay-at ti Department of Agriculture (DA)-Regional Field Office 1, San Fernando City, La Union ken ti LGU-Cabugao babaen iti panangipatungpal ti DA-LGU ti pannakailunsad ti Farmer’s Field School (FFS) Corn Category kadagiti mannalon a masakupan ti Brgy. Nagsantaan ken ti Brgy. Arnap.
Impakaammo ni Mr. Nereo S. Daproza, Municipal Rice Program Coordinator ken Corn Production Trainer a kadaytoy Main Crop 2014-2015 ket maipangruna a mapatan-ay ti panagmula ti hybrid a mais kalaksidan dagiti agmula met iti Tabako, Nateng ken dadduma pay a Cash Crops.
Innayon ni Mr. Daproza a maaramid ti FFS Corn kadagiti mannalon iti mapagtutulagan nga eskediul ket dagiti sumaganad ti Topiko a mawarwar a maiyadal kadakuada: Ecosystem-wise; Targeting Zero Chemical Use; Establish Equilibrium Level of Insect Pests and Natural Enemies.
Insupusop ti Rice Program Coordinator a babaen kadagitoy a maiwayat nga wagas/estratehia ket agresulta iti nangato a produksion, bassit a magastos ken natalged nga aglawlaw dagiti mannalon. # (Web In-Action)
Impakaammo ni Mr. Nereo S. Daproza, Municipal Rice Program Coordinator ken Corn Production Trainer a kadaytoy Main Crop 2014-2015 ket maipangruna a mapatan-ay ti panagmula ti hybrid a mais kalaksidan dagiti agmula met iti Tabako, Nateng ken dadduma pay a Cash Crops.
Innayon ni Mr. Daproza a maaramid ti FFS Corn kadagiti mannalon iti mapagtutulagan nga eskediul ket dagiti sumaganad ti Topiko a mawarwar a maiyadal kadakuada: Ecosystem-wise; Targeting Zero Chemical Use; Establish Equilibrium Level of Insect Pests and Natural Enemies.
Insupusop ti Rice Program Coordinator a babaen kadagitoy a maiwayat nga wagas/estratehia ket agresulta iti nangato a produksion, bassit a magastos ken natalged nga aglawlaw dagiti mannalon. # (Web In-Action)
Posted by Bayan ng Cabugao, Ilocos Sur at 1:10 PM
Subscribe to: Post Comments (Atom)


text:
SAN JUAN, Ilocos Sur -Saan a naisalakan dagiti agtuturay ti Bureau of Fisheries and Aquatic Resources ti biag ti maysa a dolphin a naisadsad iti igid ti baybay ti Barangay Sabangan ditoy nga ili Marso 26.
Naammuan ken ni Benny Saraos, hepe ti BFAR ditoy probinsia a nagsagrap ti dolphin iti sugat a gapuanan iti paltog a puon ti impatayna.
Sakbayna, impakaammo dagiti lumugar ti kaadda ti agkakapsut a dolphin a naisadsad iti igid ti baybay a sakup ti barangayda.
Maibilang ti dolphin a maysa nga endangered specie ket maiparit ti pannakadangran ken pannakakalapda.#


text:
VIGAN CITY – Maysa a lalaki ti napaltogan bayat ti panagrinnangasda iti guardia iti sanguanan ti Polyclinic and Hospital iti Barangay VI ditoy siudad iti alas dos ti parbangon idi Agosto 24.
Naitaray iti Gabriela Silang General Hospital ni Regan Eusebio, residente ti San Pablo, Isabela, tapno maagasan ti sugat iti patongna.
Segun iti report, nakatakder Michael Gallardo, guardia iti Polyclinic and Hospital, idi kellaat nga agawen ti grupo ti lima a lallaki ti paltogna a Cal. 38, ngem nakirinnangas daytoy ket napaltoganna ni Eusebio.
Iti pannakaisurat daytoy, di pay nabirokan dagiti uppat a kakadua ni Eusebio.#


text:
Tuesday, July 31, 2012
AKREDITASION TI SENIOR CITIZEN CENTER, MAARAMID
Cabugao, Ilocos Sur – Nagmiting ti Pederasion ti nataengan ita nga aldaw, Hulio 31, 2012 iti Senior Citizen Center, Brgy. Rizal, Cabugao, Ilocos Sur babaen ti panang-Preside ni Mr. Antonio N. Sabio, Federated President tapno tratarenda dagiti kasapulan a mapaadda iti pannaka-akreditar ti Federated Senior Citizen’s Center ti Cabugao, Ilocos Sur tapno maiyintek ti tulong manipud iti nangatngato nga Opisina.
Iti nasao a panagtitipon, naigiddan ti naipaay a Medical Service dagiti Personnel ti RHU kadagiti nataengan. Kaaduan ti nagpa-Blood Pressure ket no adda matakuatan a nakaro ti an-annayenna ket maipanda iti RHU ta amirisen ti Doktor sa maagasan. Kadawyan a mapasamak daytoy no adda mitingda ket pagyamananda iti Munisipio ta dakkel ti maitulongna kadakuada a nataengan, segun ken ni Mr. Orencio Sadioa, Opisial ti Pederasion.
Kalpasan a napagnanamingan dagiti maaramid ken maisubmiter a Papers for Accreditation, na-update pay ti Financial Resources ti Pederasion.
Imbatad ni Mr. Remigio B. Sunico, OSCA Head a mangiparuarda ti Newsletter ti Senior Citizen agingga iti Disiembre 2012. Bininsana nga agpannurayda iti makalapda nga advertisements, compliments ken tulong manipud iti LGU-MSWD kasta pay ti dadduma nga NGO’s. Innayon ni Mr. Sunico a daytoy ti ramit a mangiwarnak ti pateg dagiti plano ken programada a nataengan iti panagkaykaysada a kas maysa a gunglo iti kagimongan. # (Web In-Action)
Posted by Bayan ng Cabugao, Ilocos Sur at 2:21 PM 0 comments
MAYAT LATTA TI OPERASION TI DAYO
Cabugao, Ilocos Sur – Kaaduan ita nga agar-aramid ti transaksion ket dagiti koridor a bumulbulod ti puonan iti Dayo Management. Nagbaliw ti apagapaman ti gunay dagiti self-financed nga aggatang gapu ti gawat.
Nupay kasta, uray agbaliw ti bilang ti transaksion (naka-7 a transaksion idi Hulio 28, 2012) a kaaldawan ti Dayo, kuna dagiti opisiales a mayat pay laeng ti panaglayag ti operasion ti Dayo. Ti importante, natalged ti kasasaad ti puonan ken maipenpennek met a maipakat ti panaggatang dagiti naridridam a cattle buyer.
Saan met a nagliway da Mr. Dante Naval, Municipal Meat Inspector ken Dr. Melvin Castro, DVD, Municipal Livestock Inspector a makitintinnarabay kadagiti maseknan tapno matimonan ti agtultuloy a napintas a panagoperar ti Dayo-Cabugao. # (Web In-Action)
Posted by Bayan ng Cabugao, Ilocos Sur at 2:12 PM 0 comments
Monday, July 30, 2012
CUTTING OF THE RIBBON, NAGATENDAR NI MAYOR EDIBOY
Cabugao, Ilocos Sur – Naaramid ti pannakabendision ken pannakagetteng ti laso a mangipalnaad ti pannakaisibro ti baro a pasdek-pagadalan iti Sisim National High School ita a Hulio 30, 2012 iti mismo a sango ti baro a pasdek iti Compound ti Sisim National High School.
Daytoy a baro a pasdek ket nagun-od babaen iti panangilungalong ni Mayor Edgardo “Ediboy” S. Cobangbang, Jr. iti nasged a kalikagum dagiti Teaching Staff nga idauluan ni Mrs. Rosemelinda D. Baclig, nagannak ken lumugar nga idauluan ni Brgy. Captain Ruben Siruno ti Barangay Sisim manipud iti Department of Education.
Nagatendar met dagiti agad-adal, nagannak, lumugar ken naggapu iti kabangibang a barangay nga adda pagad-adalenna iti Sisim NHS.
Iti panagsaritana, dinayaw ni Dr. Romeo Berzabal, EPS 1 (Science) a nangibagi ken ni Dr. Marino S. Baytec, Ed. D. CSEE, Division Superintendent iti panagiwardas ni OIC Head Teacher Rosemelinda D. Baclig iti pagsayaatan ti pagadalan, mangisursuro ken ubbing ket imbatadna a manayonan ti agisuro ditoy tapno maisagut met ni Mrs. Baclig.
Impasagepgep ti Opisial ti DepEd ti kaipapanan ti “Accessible Quality Education” a programa ti DepEd ken iti Gobierno Nasional. Maigunamgunam a manayonan ti eskuela ken agisuro kas panagsagana ti programa ti P-Noy Administration iti K 12. Binigbigna pay ti tulong nga aggapu iti LGU ken Kongresional a mangan-anay iti dadduma pay a kasapulan ti programa ti Edukasion partikular iti Sisim NHS.
Sipapakumbaba ni Mayor Ediboy a nangibaga a naikkan ti talek nga agidaulo ket isublina met la dayta a talek babaen iti napudno a serbisiona para iti umili. Binigbig ti Alkalde ti pateg ti panagtitinulongda iti LGU a mangipaay ti pagsayaatan ti pagadalan ti Sisim NHS.
Ingunamgunam ti Alkalde kadagiti nagannak ken agad-adal a maysa a napateg nga oportunidad ti pannakaisaad ti pagadalan ti haiskul ditoy a deppaar. Ket kasapulan a probitsarenda dagiti serbisio a kasapulanda nga itden dagiti adda iti Gobierno ta pagrebbenganda a tumulong iti pagimbaganda nangruna iti benneg ti Edukasion.
Naiballaet dagiti intermission number dagiti agad-adal a nangparagsak ti programa. Nagyaman ni Brgy. Captain Ruben Siruno iti LGU ken DepEd iti nainayon manen a pagimbagan iti pageskuelaan ti haiskul iti Sisim iti panangserrana iti programa.
Addada met a nagatendar da Ms. Beth Tabin, Supply Officer ti DepEd, opisiales ti barangay ken dadduma nga organisasion iti Barangay Sisim iti nasao a seremonia. # (Web In-Action)
Posted by Bayan ng Cabugao, Ilocos Sur at 4:30 PM 0 comments
PANAGDALDALUS, AGTULTULOY A MAIPAKAT
Cabugao, Ilocos Sur – Mayataday ti panangigunamgunam ti maseknan a grupo ti LGU Personnel ti panagdaldalus iti aglawlaw tapno tumulong pay a manglapped ti panagraira ti sakit.
Kas nakuna ni Dr. Lotgarda “Loty” Tayao, Municipal Rural Health Physician a “Cleanliness is Health” idi kauman ti Web In-Action. Panagdaldalus ti kangrunaan a maisupusopna nga aramiden ti tao kabayatan ti pannakataming ti sagubanit ken sakit nangruna dagiti ubbing.
Iti agsumbangir ti masakupan ti National Highway iti Poblasion, maikagkagumaanan met a ma-grass cutter dagiti dumakkel a ruot ken maipakni dagiti makasipar a ruting a gubuay ti napalabas a bagyo.
Imbatad ni Mr. Edgar S. Balangatan, AT-DA ken MENRO-Designate ken Coordinator ti Clean and Green Activities ti Munisipio a nakaalerto ita dagiti imatonanna nga agdalus kadagiti pang-publiko nga espasio ken mairaman metten idiay Ecology Center.
Innayonna a daytoy ket saan laeng a para iti bisita wenno balikbayan a maisar-ong iti Munisipalidad no di pay ket iti pagsayaatan ti sapasap a sanitasion. # (Web In-Action)
Posted by Bayan ng Cabugao, Ilocos Sur at 10:52 AM 0 comments
Friday, July 27, 2012
2 NGA AKTIBIDADES, PABOR TI SEKTOR-MANNALON
Cabugao, Ilocos Sur – Naaramid ti linawas a sesion ti Farmers Field School ti Farmers Association ti Brgy. Pug-os ken Guest-Participants dagiti pannakabagi ti FA’s ti Brgy. Nagsantaan ken Brgy. Maradodon idi Hulio 26, 2012 iti Barangay Stage ti Barangay Pug-os, Cabugao, Ilocos Sur.
Ti nayadal ita ket iti AESA 1 ti Group 1,2,3,ken 4 kas paset ti module a naggapu iti DA-RFU 1-ATI ken nagasistir da Mr. Nereo S. Daproza, Mr. Robert S. Savella ken Mr. Obas Bill Y. Baclig, agpapada a Teknisian iti DA-LGU Cabugao kadagiti lead-presentor iti grupoda kas napagnunumuanda iti panagtaming iti talonda (learning field).
Naregget ken nabunga ti resulta daytoy a panagadal kas ipalnaad ti 99% nga attendance ti Farmers-Participants ti maar-aramid nga FFS.
Iti sabali a bangir, naaramid met ti Technical Briefing dagiti opisiales ti mannalon ti Barangay Bungro iti dayta met la a petsa iti Barangay Hall ti Brgy. Bungro. Inlawlawag ni Dr. Reynaldo Castro, PhilRice Officer (Batac City Office) ken Mr. Edwin Franco, DA-Provincial Center, Ilocos Norte, agpada a pannakabagi ti CPAR (Community-Based Participatory Action Research) pakaseknan ti “Water Saving Technologies” ti programa. Kinuyog ni Municipal Agriculturist Zenaida S. Andrada, DA-LGU Cabugao dagiti sangaili nga opisiales nga immallatiw iti Barangay Pug-os a napananda nakisaritaan kadagiti opisiales met ti mannalon ditoy a kadua ti Barangay Bungro a mabenepisiaran iti programa ti CPAR. # (Web In-Action)
Posted by Bayan ng Cabugao, Ilocos Sur at 10:55 AM 0 comments
3 A KATEGORIA TI NAKAPADAYAWAN TI CABUGAO ITI DENR
Cabugao, Ilocos Sur – Impaay ti Department of Environment and Natural Resources (DENR) Central Office ti tanda ti pammadayaw iti Munisipalidad ti Cabugao, Ilocos Sur babaen ti panangyawat ni Forester Eduardo Malasig, EMB Specialist, DENR, Central Office ti Certificate of Recognition ken ni Municipal Agriculturist Zenaida S. Andrada, DA-LGU agraman kakaduana a dagitoy ti nangibagi ken ni Mayor Edgardo S. Cobangbang, Jr. ita a Hulio 26, 2012 iti Opisina ti Mayor.
Kastoy ti linaon ti Sertipiko ti Pammadayaw: “For sustained good performance in the implementation of RA 9003, the Ecological Solid Waste Management Act 2000 through the segregation at source, segregation collection and establishment and operationalization of material recovery facilities.”
Ti Sertipiko ti Pammadayaw ket pinirmaan ni DENR Secretary Ramon J. P. Paje, Chairman, National Solid Waste Management Commission ken maigiddan ita a tawen ti selebrasion ti maika-11 nga anibersario ti pannakaipakat ti ESWM Act 2000 iti sangapagilian. # (Web In-Action)
Posted by Bayan ng Cabugao, Ilocos Sur at 10:43 AM 0 comments
Thursday, July 26, 2012
FERTILIZER SUBSIDY, MAIKKAN MET DAGITI AG-NATENG
Cabugao, Ilocos Sur – Mairaman a maikkan ti Fertilizer Subsidy dagiti Off-Season Vegetable Farmer iti Munisipalidad, segun ken ni Mr. Nereo S. Daproza, AT/DA-LGU. Daytoy a gannuat ket inaprobaran ni Mayor Edgardo “Ediboy” S. Cobangbang, Jr. tapno matulongan met dagiti agmulmula ti nateng iti barangay tapno agtultuloy ti kaadda ti suplay iti Merkado Publiko (NISTC), maitandudo ti panagtaraon ti nateng ken maingato ti matgedan dagiti mannalon. Nangrugi ti panagited ti libre a ganagan idi Hulio 20, 2012.
Kabayatanna, maikkan met ti Fertilizer subsidy (1/2 sack) ti tunggal pageskuelaan ti 31 a barangay tapno adda usarenda kadagiti vegetable garden-da ta katulongan ida ti LGU a mangipromot ti Nutrision para iti sapasap, innayon ni Daproza. # (Web In-Action)
Posted by Bayan ng Cabugao, Ilocos Sur at 10:15 AM 0 comments
INBRED-HYBRID RICE: VERIFICATION TRIAL
Cabugao, Ilocos Sur – Nangiyusuat ti programa ti rice verification trial ti DA-Provincial Center (Batac City-based) idiay Brgy. Quezon, Cabugao, Ilocos Sur iti 1 ektaria a talon ni Mr. Nelson Sivila, dati a cooperator ti rainfed demo-area ti ILIARC, Ilocos Integrated Agricultural Research Center a nakabase iti Batac City, Ilocos Norte.
Panggep daytoy a programa a pagdiligen ti kapabilidad ti Inbred ken Hybrid iti panagtan-ay ken maapit iti agduduma a disso. Maysa a konsepto daytoy ti panagsukisok ni Mr. Edilberto V. Santiago, Rice Researcher, Ilocos Sur tapno nadardaras a mapasagepsepan dagiti mannalon a narigat a mangidisso ti kadaanan a bin-i ti panagpagay tapno sumurotda iti kabaruanan.
Iti pannakiuman ti Web In-Action ita a Hulio 25, 2012, imbatad ni Mr. Sivila a makaap-apit ti umabot 120 kaban ti kada ektaria ti Hybrid idinto ta 100 ti Inbred no Wet Season Crop (Hunio-Nobiembre) a kalabon ti danum ngem 60 kaban laeng ti apitenna ti Hybrid idinto ta nababbaba latta ti inbred no Main Crop (Nobiembre-Mayo) a kakiddit ti danum. Awan ti irigasion ti talonna ket agpannuray iti arubos ti surong ken mainayon pay a tudo.
Dagiti Cooperators ti Hybrid ket da Eric Tagayuna ken Maximo Tagayuna ti Brgy. Quezon idinto ta Inbred ken ni Mr. Nelson Sivila, agkakaduada iti daytoy a maaramid a verification trial.
Mayataday met daytoy a gannuat a makatulong iti pannakaidur-as ti programa ti Gobierno Munisipal nga idauluan ni Mayor Edgardo “Ediboy” S. Cobangbang, Jr. iti pannakaadaptar ti sapasap a panagusar ti kabaruanan a bin-i ken Teknolohia ti panagpagay tapno agtultuloy a maingato ti apit dagiti mannalon iti Munisipalidad. # (Web In-Action)
Posted by Bayan ng Cabugao, Ilocos Sur at 10:04 AM 0 comments
Subscribe to: Posts (Atom)


text:
Latitud
Iti heograpia, ti latitud (φ) ket ti heograpiko a koordinato a manginagan ti puesto ti amianan-abagatan iti punto ti rabaw ti Daga. Ti latitud ket maysa nga agnggulo (naipalawag dita baba) a sumakop manipud iti 0° iti Ekuador aginggana iti 90° (Amianan wenno Abagatan) kadagiti ungto. Dagiti natalinaay a linia ti latitud, wenno dagiti paralelo, ket mapan iti daya-laud a kas dagiti sirkulo a paralelo iti ekuador. Ti latitud ket inus-usar a kakuyog ti longitud tapno mainaganan ti husto a lokasion dagiti langa iti rabaw ti Daga. Dagiti dua nga agpang ti abstraksion ket inus-usar iti pananngipalawag kadagitoy a koordinato. Iti umuna nga addang ti pisikal a rabaw ket naimodelo iti geoid, ti rabaw nga aproksimado ti natimbeng a pantar ti baybay kadagiti taaw ken dagiti pannakaitultuloyna babaen dagiti masa ti daga. Thi maikadua nga addang ti aproksimado ti geoid babaen ti matematiko a nalaklaka a reperensia ti rabaw. Ti kalakaan apagpilian para it ireperensia ket ti espera, ngem ti geoid ket hushusto a naimodelo iti maysa nga elipsoide. Dagiti panangipalawag ti latitud ken longitud kadagiti kasta a reperensia ti rabaw ket naisalaysay kadagiti sumaganad paset. Dagiti linia ti natalinaay a latitud ken longitud ket agkuyogda a mangbukel ti [[Heograpikal a nagsasabtan|gratikula] iti reperensia ti rabaw. Ti latitud ti punto iti pudno a rabaw ket isu ti maitunos a punto iti reperensia ti rabaw, ti pakaitunosan ket ti paraigid ti normal iti reperensia ti rabaw a lumabas babaen ti punto iti pisikal a rabaw. Ti latitud ken longitud no agkuyogda nga adda met dagiti espesipikasion iti katayag ket buklen ti sistema ti heograpiko a koordinato a kas naipalawag iti espesipikasion ti pagalagadan ti ISO 19111.[1]
Gapu ta adu met dagiti nadumaduma nga elipsoide a reperensia ti latitud iti langa iti rabaw ket saan a naisangayan: daytoy ket inyunay-unay ti pagalagadan ti ISO a nangibagbaga a "no awan ti napno nga espisipikasion iti sistema ti reperensia ti koordinato, dagiti koordinato (isu ti latitud ken ti longitud) ket saan dagitoy a nalawag no nasayaat ken awan kaibuksilanna no madi". Daytoy ket nasayaat unay nga importante kadagiti umiso a panangipakat, kas iti GPS, ngem iti kadawyan a panagusar, a ti nasayaat a pannaka-umiso ket saan a nasken, ti elipsoide ket kadawyan a saan a naibagbaga.
Kadagiti Ingles a teksto ti anggulo ti latitud , a naipalawag dita baba, daytoy ket kadawyan a n aibagbaga babaen ti bassit a letra iti Griego ti phi (φ wenno ɸ). Daytoy ket narukrukod kadagiti grado, minminuto ken segsegundo wenno desimal a gradgrado, amianan wenno abagatan ti ekuado.
Ti panagrukod iti latitud ket makasapul ti maysa a pannakaawat ti grabitasional a lugar iti Daga, para iti panangisaad kadagiti teodolito wenno para it ipanangikeddeng kadagiti pagtayyekan ti satelite ti GPS. Ti panagadal iti porma ti Daga a kakuyog ti grabitasional a lugar ket ti siensia ti heodesia. Dagitoy a topiko ket saan a naitungtungan iti daytoy nga artikulo. (Kitaen ti kas pagarigan dagiti libro babaen ni Torge[2] ken da Hofmann-Wellenhof ken Moritz.)[3]
Dagiti nagibasaran[urnosen | urnosen ti taudan]
- ^ Ti agdama a napno a dokumentasion ti 19111 ket mabalin a magatang manipud iti http://www.iso.org ngem dagiti burador ti kanungpalang a pagalagadan ket nawaya a magun-od kadagit iadu a sitio ti web, a ti maysa ket magun-od iti sumaganad a CSIRO
- ^ Torge, W (2001) Geodesy (maika-3 nga edision), inpablaak babaen ni de Gruyter, isbn=3-11-017072-8
- ^ Hofmann-Wellenhof, B and Moritz, H (2006). 'Physical Geodesy (maikadua nga edision), ISBN3211-33544-7.
Dagiti silpo ti ruar[urnosen | urnosen ti taudan]
Midia a mainaig iti Latitud iti Wikimedia Commons


text:
VIGAN CITY – Simmuko idi daytoy suspek ket inkarina nga agbalbaliw ngem nasiiman dagiti polis a sinublianna manen ti dakes nga aramidna a puon ti pannakaiwayat ti panagsukisok iti balayna.
Nagpositibo ti panagsukisok nga inwayat ti kapolisan idi agsapa ti Oktubre 11 iti balay ni Henrich Nisco Ganapin, 22 ken residente iti Barangay 3 ditoy siudad ta nakakumpiskada iti maysa a homemade buckshot a nagkarga iti maysa a bala ken improvised drug paraphernalia.
Dagiti kameng ti kapolisan a pakaibilangan ti Vigan City Police Station, PIB, RID, ISPPSC, Maritime Group ti nangiwayat iti panagsukisok iti balay ti suspek iti mismo nga imatang dagiti kakabagianna, barangay officials, ken dagiti kameng ti media a pakairamanan ti DWRS, TVigan, ken GMA Ilocos Sur.
Iti pannakaisurat daytoy, maisagsagana ti kaso maikontra ken ni Nisco.#


text:
VIGAN CITY – Nagpulong ni Maricar Aytalin, 26, balasang, sekretaria ti Lazaro and Ragasa Clinic a natakaw ti P12,000 a koleksionna ket suspetsana a ti babai a napan nangipatsek-ap iti anakna ti nangala.
Segun iti inbestigasion, kalpasan ti pannakatsek-ap ti ubing nga agtawen ti dua, dinawat ti babai nga aggianda pay iti klinika ta adda ur-urayenda.
Pinanawan ti sekretaria dagiti agina ket napan nangaldaw. Idi agsubli, awanen dagiti agina. Naluktan metten ti drawer ti lamisaanna a nakaikabilan ti kuarta.
Mapapati a nakatulbek ti drawer ngem nabati ti sekretaria ti tulbek idi napan nangaldaw.#


text:
Rehion ti polar
Dagiti rehion ti polar ti Daga ket dagiti lugar ti globo a nangpalikmut kadagiti ungto a naam-ammuan pay a kas dagiti nalamiis a sona. Ti Amianan nga Ungto ken Abagatan nga Ungto ket isu dagitoy ti sentrona, dagitoy a rehion ket kaaduan kadagiti polar a gora ti yelo, ken aginggana idiay Taaw Artiko ken ti kontinente ti Antartika.
Permafrost ti Akin-amianan a Hemisperio (permanente a nayelo a rabaw ti daga) iti morado
Dagiti linaon
Dagiti panangipalpalawag[urnosen | urnosen ti taudan]
Ti Artiko ket addaan kadagiti nadumaduma a panangipalpalawag, mairaman met ti amianan a rehion ti Sirkulo ti Artiko iti agdama a (Panawen ti 2010 iti 66°33'44" N), wenno ti amianan a rehion ti latitud ti 60° ti amianan, wenno ti rehion manipud iti Amianan nga Ungto aginggana idiay linia ti kaykayo.
Ti Antartika ket kadawyan a maipalawag a kas ti abagatan ti latitud ti 60° ti abagatan, wenno ti kontinente ti Antartika. Ti Tulag ti Antartika idi 1950 ket agus-usar ti dati a panangipalawag.
Dagiti dua a rehion ti polar ket maigiddiat manipud kadagiti dua a barikes ti klimatiko ken biomatiko iti Daga, ti barikes ti tropiko iti asideg ti ekuador, ken dagiti dua a rehion ti tengnga a latitud a mabirukan iti nagbaetan dagiti rehion ti tropiko ken polar.
Klima[urnosen | urnosen ti taudan]
Dagiti rehion ti polar ket makawat ti saan unay a nakaro a radiasion ti solar gapu ta ti enerhia ti Init ket sumangpet iti maysa a bangkirig nga anggulo, ken maiwarwaras iti dakkel a lugara, ken agbanniaga pay ti ad-adayo a distansia iti atmospera ti Daga a mabalin a masagepsep daytoy, maiwarwaris wenno maiballatek, nga isu met laeng ti banag a gapuanan ti kalamiis dagiti panaglalam-ek ngem dagiti sabali a paset ti tawen kadagiti kalalainganna a klima a luglugar.
Ti pakbu a pagtayyekan ti Daga ket addaan iti nangruna nga epekto iti klima kadagiti rehion ti polar. Gapu ta dagiti rehion ti polar ket isu ti kaadaywan manipud iti ekuador, makaawat dagitoy ti kabassitan a gatad ti lawag ti init ken isu a nalamiisda. Ti adu a gatad ti yelo ken niebe ket adu pay a pakakitaan ti bassit a maawat a lawag ti init dagiti rehion ti polar, a mangited daytoy ti lamiis. Dagiti rehion ti polar ket nailaslasin babaen ti klima ti polar, dagiti nakaro ti kalamiis a temperatura, nakaro a glasiasion kadagiti makaanayen a presipitasion tapno agporma ti permanente a yelo, ken dagiti nakaro a nalaka a panagbalbaliw kadagiti oras ti lawag ti aldaw, nga addaan iti duapulo ket uppat nga oras ti lawag ti aldaw iti kalgaw, ken ti kompleto a kinasipnget iti tengnga ti panaglalam-ek.
Sirkumpolar a Rehion ti Artiko[urnosen | urnosen ti taudan]
Adda dagiti adu a pagtaengan idiay amianan a rehion ti polar ti Daga. Dagiti pagilian nga addaan kadagiti tunton kadagiti rehion ti Artiko ket: ti Estados Unidos (Alaska), Kanada, Dinamarka (Greenland), Norwega, Pinlandia, Suesia ken Rusia. Dagiti populasion ti sirkumpolar nga Artiko ket kankanayonda a sapasap a makibinningay ngem dagiti dadduma a populasion iti kaunegan kadagiti nailian a pagbeddengan. Kasla met ti akin-amianan a rehion ti polar ket agdumaduma kadagiti pagtaengan ti tao ken kultura.
Antartika ken ti Akin-abagatan a Taaw[urnosen | urnosen ti taudan]
Ti akin-abagatn arehion ti polar ket awan met ti permanente a pagtaengan ti tao. Ti Estasion McMurdo ket isu ti kadakkelan nga estasion ti pagsukisokan idiay Antartika a pinatpataray babaen ti Estados Unidos. Dagiti sabali pay nga estasion ket mairaman ti Estasion Palmer ken Estasion ti Abagatan nga Ungto ti Amundsen-Scott (Estados Unidos), Base Esperanza ken Base Marambio (Arhentina), Base Scott (Baro a Selanda), ken Estasion Vostok (Rusia).
Bayat nga awan met dagiti indihenio a kultura ti tao, adda met ti narikut nga ekosistema, a naipangpangruna iti igid dagiti sona ti aplaya ti Antartika. Ti panagpanagto ti dalluyon iti aplaya ket mangited kadagiti adu a taraon a mangpakan kadagiti kril, ti kita ti crustacea ti baybay, a mangpakan met kadagiti narikut a sibibiag nga ayup manipud kadagiti penguino aginggana kadagiti asul a balyena.
Dagiti rehion ti ekstraterestial a polar[urnosen | urnosen ti taudan]
Dagiti sabali a planeta ken dagiti masna a satelite iti sistema a solar ket addaan met kadagiti makaay-ayo a langa a maipanggep kadagiti bukodda a rehion ti polar. Ti Bulan ti Daga ket naipagpagarup nga aglaon ti adu a deposito iti yelo kadagiti nauneg nga abut kadagiti bukodna a rehion ti polar ken saan pay a makakita ti dagus a lawag ti init. Ti Marte, kasla met iti Daga, ket addaan kadagiti gora ti yelo ti polar. Bayat nga idiay Urano ti nakaro a pakbu ti pagtayyekan ti planeta ket pakaiturongan dagiti ungto nga agsinnublat a dagus a mangitudo iti Init.
Galeria[urnosen | urnosen ti taudan]
Kitaen pay[urnosen | urnosen ti taudan]
Antartiko[urnosen | urnosen ti taudan]
- Antartika
- Ekosona ti Antartika
- Listaan dagiti ekpedision ti Antartika
- Heograpia ti Antartika
- Pakasaritaan ti Antartika
Artiko[urnosen | urnosen ti taudan]
Polar[urnosen | urnosen ti taudan]
Dagiti silpo ti ruar[urnosen | urnosen ti taudan]
- Kitaen ti Dagiti Rehion ti polar iti Proyekto ti Nawaya a Direktorio (iti Ingles)
- Dagiti Rehion ti polar
- Internasional a Pundasion ti Polar
- Enbironmental nga Atlas ti Artiko(UNDP)
- Dagiti Polar a Rehion ti Daga kadagiti Tawa ti Uniberso
- Sentro dagiti Panagadal ti Artiko, Instituto ti Smithsoniano
- Pagsukisokan nga Instituto ti Polar ti Scott, Unibersidad ti Cambridge
- WWF:Dagiti Polar a Rehion
- Aldaw ti Enbironmento ti Lubong 2007 "Matuntunaw a Yelo" galeria ti ladawan idiay The Guardian
- Diskobre ti Polar
Dagiti nagibasaran[urnosen | urnosen ti taudan]
- Victor, Paul-Émile. Man and the Conquest of the Poles, trans. by Scott Sullivan. New York: Simon & Schuster, 1963.


text:
VIGAN CITY – Uppat a lider ken kameng ti local communists terrorists ti napilaan iti kaso iti provincial prosecutor’s office mainaig iti panagranget ti Philippine Army ken grupo ti LCTs idi kanikatlo a bulan.
Segun iti report manipud iti provincial police office, nakasuan iti murder ken multiple attempted murder da Evaristo Buquing, Renato Amolot, Promencio Cortez ken Eleanor Ortega, mapapati a lider ken kameng ti LCTs nga agdakdakiwas iti probinsia ti Ilocos Sur ken kaarrubana a probinsia.
Napasamak ti enkuentro iti nagbaetan ti Philippine Army ken dagiti LCTs idi agarup 11:05 ti aldaw ti Septiembre 20 iti nagbeddengan ti Barangay Conconig East ken Conconig West, Sta. Lucia, Ilocos Sur a nagresulta iti pannakatay ni Sgt. Jilius Wagayan.#


text:
BINATBATAN STREET DANCING COMPETITION. Kas kadagiti napalabas a tawen, rineprep manen dagiti sangaili a nagdudupudop iti igid ti kalsada ti Vigan City idi Mayo 6, 2016 tapno agbuyada iti Binatbatan Streetdancing Competition parade (ngato) a nakaitampokan ti abel-Iloko, maysa kadagiti maipagtangsit a produkto ditoy siudad. Naangay ti showdown iti karabianna a nakaarisitan dagiti nangabak. (Rinetrato ni Sheryl A. Gonzales)
You are here: Home › Archive › Media › Banner Photo › BINATBATAN STREET DANCING COMPETITION